CELEX: 32021R0557
Language: el
Date: 2021-03-31 00:00:00
Title: Κανονισμός (ΕΕ) 2021/557 του Ευρωπαϊκού Κοινοβουλίου και του Συμβουλίου της 31ης Μαρτίου 2021 για την τροποποίηση του κανονισμού (ΕΕ) αριθ. 2017/2402 σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση ώστε να διευκολυνθεί η ανάκαμψη από την κρίση της COVID-19

6.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/1
               
            
         ΚΑΝΟΝΙΣΜΟΣ (ΕΕ) 2021/557 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 31ης Μαρτίου 2021
         για την τροποποίηση του κανονισμού (ΕΕ) αριθ. 2017/2402 σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση ώστε να διευκολυνθεί η ανάκαμψη από την κρίση της COVID-19
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Κεντρικής Τράπεζας (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με τη συνήθη νομοθετική διαδικασία (3),
         Εκτιμώντας τα ακόλουθα:
         
                     (1)
                  
                  
                     Η κρίση της COVID-19 επηρεάζει σοβαρά τους πολίτες, τις επιχειρήσεις, τα συστήματα υγείας και τις οικονομίες των κρατών μελών. Η Επιτροπή, στην ανακοίνωσή της της 27ης Μαΐου 2020 με τίτλο «Η ώρα της Ευρώπης: ανασύνταξη και προετοιμασία για την επόμενη γενιά», τόνισε ότι η ρευστότητα και η πρόσβαση σε χρηματοδότηση θα εξακολουθήσουν να αποτελούν πρόκληση τους επόμενους μήνες. Ως εκ τούτου, είναι ζωτικής σημασίας να υποστηριχθεί η ανάκαμψη από τον σοβαρό οικονομικό κλυδωνισμό που προκάλεσε η πανδημία της COVID-19 με τη θέσπιση στοχευμένων τροποποιήσεων σε διατάξεις της χρηματοπιστωτικής νομοθεσίας.
                  
               
                     (2)
                  
                  
                     Ο σοβαρός οικονομικός κλυδωνισμός που προκλήθηκε από την πανδημία της COVID-19 και τα απαραίτητα έκτακτα μέτρα ανάσχεσης έχουν εκτεταμένες επιπτώσεις στην οικονομία. Οι επιχειρήσεις αντιμετωπίζουν προβλήματα δυσλειτουργίας στις αλυσίδες εφοδιασμού, προσωρινής παύσης λειτουργίας και μειωμένης ζήτησης, ενώ τα νοικοκυριά έρχονται αντιμέτωπα με την ανεργία και τη μείωση του εισοδήματος. Οι δημόσιες αρχές σε επίπεδο Ένωσης και κρατών μελών έχουν αναλάβει εκτεταμένη δράση για τη στήριξη των νοικοκυριών και των φερέγγυων επιχειρήσεων στην αντιμετώπιση της σοβαρής αλλά προσωρινής επιβράδυνσης της οικονομικής δραστηριότητας και των επακόλουθων ελλείψεων ρευστότητας.
                  
               
                     (3)
                  
                  
                     Είναι σημαντικό τα πιστωτικά ιδρύματα και οι επιχειρήσεις επενδύσεων (ιδρύματα) να χρησιμοποιούν τα κεφάλαιά τους εκεί όπου είναι περισσότερο αναγκαίο και το κανονιστικό πλαίσιο της Ένωσης διευκολύνει κάτι τέτοιο, διασφαλίζοντας παράλληλα ότι τα ιδρύματα λειτουργούν κατά συνετό τρόπο. Εκτός από την ευελιξία που προβλέπεται στους υφιστάμενους κανόνες, οι στοχευμένες μεταβολές στον κανονισμό (ΕΕ)2017/2402 του Ευρωπαϊκού Κοινοβουλίου και του Συμβουλίου (4) θα διασφαλιζόταν ότι το πλαίσιο τιτλοποιήσεων της Ένωσης παρέχει ένα πρόσθετο εργαλείο για την προαγωγή της οικονομικής ανάκαμψης στον απόηχο της κρίσης της COVID-19.
                  
               
                     (4)
                  
                  
                     Οι έκτακτες περιστάσεις της κρίσης της COVID-19 και το πρωτοφανές μέγεθος των σχετικών προβλημάτων που προκάλεσε απαιτούν άμεση δράση για να εξασφαλιστεί ότι τα ιδρύματα μπορούν να διοχετεύσουν επαρκή κεφάλαια σε επιχειρήσεις και με τον τρόπο αυτό να συμβάλουν στην απορρόφηση των οικονομικών κλυδωνισμών που προκάλεσε η πανδημία της COVID-19.
                  
               
                     (5)
                  
                  
                     Η κρίση της COVID-19 ενέχει τον κίνδυνο να αυξηθεί ο αριθμός των μη εξυπηρετούμενων ανοιγμάτων (ΜΕΑ) και εντείνει την ανάγκη, τα ιδρύματα να διαχειριστούν και να αντιμετωπίσουν τα ΜΕΑ τους. Ένα μέσο για τον σκοπό αυτό είναι η διάθεσή τους στην αγορά μέσω τιτλοποίησης. Επιπλέον, στις παρούσες συνθήκες, είναι ζωτικής σημασίας να απομακρυνθούν οι κίνδυνοι από τα συστημικά σημαντικά τμήματα του χρηματοπιστωτικού συστήματος και οι δανειστές να ενισχύσουν την κεφαλαιακές τους θέσεις. Η σύνθετη τιτλοποίηση είναι ένας τρόπος για να επιτευχθεί αυτό, όπως και, για παράδειγμα, η άντληση νέων ιδίων κεφαλαίων.
                  
               
                     (6)
                  
                  
                     Οι οντότητες ειδικού σκοπού τιτλοποίησης (ΟΕΣΤ) θα πρέπει να είναι εγκατεστημένες μόνο σε τρίτες χώρες που δεν έχουν περιληφθεί από την Ένωση (5) στον ενωσιακό κατάλογο μη συνεργάσιμων περιοχών φορολογικής δικαιοδοσίας και σε τυχόν επικαιροποιήσεις αυτού (παράρτημα Ι), ή στον κατάλογο τρίτων χωρών υψηλού κινδύνου που παρουσιάζουν στρατηγικές ανεπάρκειες στο σύστημά τους για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Το παράρτημα ΙΙ σχετικά με την κατάσταση της συνεργασίας με την ΕΕ σε ό,τι αφορά τις δεσμεύσεις που έχουν αναλάβει οι συνεργάσιμες περιοχές δικαιοδοσίας για την εφαρμογή των αρχών χρηστής φορολογικής διακυβέρνησης, εκθέτει την πορεία των συζητήσεων με κάποιες συνεργαζόμενες τρίτες χώρες, ορισμένες από τις οποίες διατηρούν επιζήμιες φορολογικές πρακτικές. Οι συζητήσεις αυτές θα πρέπει να οδηγήσουν σε έγκαιρο τερματισμό των εν λόγω επιζήμιων φορολογικών πρακτικών με σκοπό την αποφυγή μελλοντικών περιορισμών στην εγκατάσταση των ΟΕΣΤ.
                  
               
                     (7)
                  
                  
                     Για να ενισχυθεί η ικανότητα των εθνικών αρχών να αποτρέπουν πρακτικές φοροαποφυγής, οι επενδυτές θα πρέπει να ενημερώνουν την αρμόδια φορολογική αρχή του κράτους μέλους στην οποία είναι φορολογικοί κάτοικοι την σχετικά με το ότι πρόκειται να επενδύσουν σε ΟΕΣΤ εγκατεστημένη, μετά την ημερομηνία έναρξης ισχύος του παρόντος κανονισμού, σε δικαιοδοσία η οποία αναφέρεται στο παράρτημα ΙΙ για τον λόγο ότι διαθέτει επιζήμιο φορολογικό καθεστώς. Οι πληροφορίες αυτές μπορούν να χρησιμοποιηθούν προκειμένου να αξιολογηθεί κατά πόσο ο επενδυτής αντλεί φορολογικό όφελος.
                  
               
                     (8)
                  
                  
                     Όπως επισημαίνει η Ευρωπαϊκή Αρχή Τραπεζών («ΕΑΤ»), που θεσπίστηκε με τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (6), στη γνώμη της για την κανονιστική αντιμετώπιση των τιτλοποιήσεων μη εξυπηρετούμενων ανοιγμάτων (7), οι κίνδυνοι που συνδέονται με τα στοιχεία ενεργητικού που εξασφαλίζουν τιτλοποιήσεις ΜΕΑ είναι οικονομικά διακριτοί από τους κινδύνους των τιτλοποιήσεων εξυπηρετούμενων στοιχείων ενεργητικού. Τα ΜΕΑ τιτλοποιούνται με μείωση επί της ονομαστικής ή της ανεξόφλητης αξίας τους και αποτυπώνουν την εκτίμηση της αγοράς, μεταξύ άλλων, για την πιθανότητα ρύθμισης του χρέους να παράγει επαρκή ταμειακή ροή και ανάκτηση των στοιχείων ενεργητικού. Επομένως, ο κίνδυνος για τους επενδυτές συνίσταται στην πιθανότητα η ρύθμιση του χρέους να μην παράγει επαρκή ταμειακή ροή και ανάκτηση περιουσιακών στοιχείων που να καλύπτουν την καθαρή αξία στην οποία αγοράστηκαν τα ΜΕΑ. Επομένως, ο πραγματικός κίνδυνος ζημίας για τους επενδυτές δεν αντανακλάται στην ονομαστική αξία του χαρτοφυλακίου, αλλά στη μειωμένη αξία, δηλαδή μετά την αφαίρεση της έκπτωσης επί της τιμής στην οποία μεταβιβάζονται τα υποκείμενα στοιχεία ενεργητικού. Ως εκ τούτου, στην περίπτωση των τιτλοποιήσεων ΜΕΑ, ενδείκνυται το ποσό της διατήρησης κινδύνου να υπολογίζεται με βάση τη μειωμένη αξία.
                  
               
                     (9)
                  
                  
                     Η απαίτηση διατήρησης κινδύνου εναρμονίζει τα συμφέροντα των μεταβιβαζoυσών οντοτήτων, των ανάδοχων οντοτήτων και των αρχικών δανειοδοτών που συμμετέχουν σε μια τιτλοποίηση με αυτά των επενδυτών. Κατά κανόνα, στις τιτλοποιήσεις εξυπηρετούμενων στοιχείων ενεργητικού, το κυρίαρχο συμφέρον από την πλευρά της πώλησης είναι το συμφέρον της μεταβιβάζουσας οντότητας, η οποία είναι συχνά και ο αρχικός δανειοδότης. Ωστόσο, στις τιτλοποιήσεις ΜΕΑ, οι μεταβιβάζουσες οντότητες επιδιώκουν να απομακρύνουν τα στοιχεία ενεργητικού που βρίσκονται σε αθέτηση από τους ισολογισμούς τους, δεδομένου ότι ενδεχομένως δεν επιθυμούν να συνδέονται με κανέναν τρόπο με αυτά. Σε τέτοιες περιπτώσεις, ο διαχειριστής των στοιχείων ενεργητικού έχει μεγαλύτερο συμφέρον στη ρύθμιση των στοιχείων ενεργητικού και την ανάκτηση της αξίας.
                  
               
                     (10)
                  
                  
                     Πριν από τη χρηματοπιστωτική κρίση του 2008, ορισμένες δραστηριότητες τιτλοποίησης ακολουθούσαν το μοντέλο «δημιουργίας και διανομής δανείων» («originate to distribute»). Στο πλαίσιο του μοντέλου αυτού, στοιχεία ενεργητικού κατώτερης ποιότητας επιλέγονταν για τιτλοποίηση εις βάρος των επενδυτών, οι οποίοι κατέληγαν να βρίσκονται αντιμέτωποι με μεγαλύτερο κίνδυνο από τον κίνδυνο που είχαν ενδεχομένως σκοπό να αναλάβουν. Η απαίτηση επαλήθευσης των προτύπων χορήγησης πιστώσεων που χρησιμοποιήθηκαν για τη δημιουργία των τιτλοποιημένων στοιχείων ενεργητικού θεσπίστηκε για την αποφυγή τέτοιων πρακτικών στο μέλλον. Όσον αφορά, ωστόσο, τις τιτλοποιήσεις ΜΕΑ, η επαλήθευση των προτύπων χορήγησης πιστώσεων που ισχύει κατά τη μεταβίβαση των τιτλοποιημένων στοιχείων ενεργητικού είναι ήσσονος σημασίας, λόγω των ιδιαίτερων περιστάσεων, μεταξύ άλλων της αγοράς των συγκεκριμένων μη εξυπηρετούμενων ανοιγμάτων και του είδους της τιτλοποίησης. Αντιθέτως, η εφαρμογή ορθών προτύπων κατά την επιλογή και την τιμολόγηση των ανοιγμάτων είναι σημαντικότερος παράγοντας όσον αφορά τις επενδύσεις σε τιτλοποιήσεις ΜΕΑ. Επομένως, είναι απαραίτητο να τροποποιηθεί η επαλήθευση των προτύπων χορήγησης πιστώσεων ώστε ο επενδυτής να είναι σε θέση να διενεργεί δέουσα επιμέλεια όσον αφορά την ποιότητα και την απόδοση των μη εξυπηρετούμενων στοιχείων ενεργητικού προκειμένου να λάβει λογική και τεκμηριωμένη επενδυτική απόφαση, διασφαλίζοντας παράλληλα ότι δεν γίνεται κατάχρηση της εξαίρεσης. Συνεπώς για την τιτλοποίηση ΜΕΑ, οι αρμόδιες αρχές θα πρέπει να επανεξετάσουν την εφαρμογή ορθών προτύπων για την επιλογή και την τιμολόγηση των ανοιγμάτων.
                  
               
                     (11)
                  
                  
                     Οι σύνθετες τιτλοποιήσεις περιλαμβάνουν τη μεταφορά του πιστωτικού κινδύνου μιας ομάδας δανείων, συνήθως δανείων σε μεγάλες ή σε μικρές και μεσαίες επιχειρήσεις (ΜΜΕ), μέσω συμφωνίας πιστωτικής προστασίας με την οποία η μεταβιβάζουσα οντότητα αγοράζει πιστωτική προστασία από τον επενδυτή. Η εν λόγω πιστωτική προστασία επιτυγχάνεται με τη χρήση χρηματοοικονομικών εγγυήσεων ή πιστωτικών παραγώγων, ενώ η κυριότητα των στοιχείων ενεργητικού παραμένει στη μεταβιβάζουσα οντότητα και δεν μεταβιβάζεται στην ΟΕΣΤ, όπως συμβαίνει στις παραδοσιακές τιτλοποιήσεις. Ως αγοραστής προστασίας, η μεταβιβάζουσα οντότητα δεσμεύεται να καταβάλλει ασφάλιστρο πιστωτικής προστασίας, από το οποίο προκύπτει η απόδοση των επενδυτών. Ο επενδυτής ως πωλητής προστασίας δεσμεύεται, με τη σειρά του, σε συγκεκριμένη πληρωμή πιστωτικής προστασίας σε περίπτωση επέλευσης προκαθορισμένου πιστωτικού γεγονότος.
                  
               
                     (12)
                  
                  
                     Η συνολική πολυπλοκότητα των διαρθρώσεων της τιτλοποίησης και των συναφών κινδύνων θα πρέπει να αντιμετωπίζονται καταλλήλως και δεν θα πρέπει να υπάρχουν κανονιστικά κίνητρα για τις μεταβιβάζουσες οντότητες που να τις κάνουν να προτιμούν τις σύνθετες τιτλοποιήσεις σε σχέση με τις παραδοσιακές τιτλοποιήσεις. Επομένως, οι απαιτήσεις για απλές, διαφανείς και τυποποιημένες (simple, transparent and standardised - «STS») τιτλοποιήσεις εντός ισολογισμού θα πρέπει να είναι εξαιρετικά συνεπείς με τα κριτήρια STS για τις παραδοσιακές τιτλοποιήσεις μέσω πραγματικής πώλησης.
                  
               
                     (13)
                  
                  
                     Υπάρχουν ορισμένες απαιτήσεις για τις παραδοσιακές τιτλοποιήσεις STS οι οποίες δεν είναι κατάλληλες για τις τιτλοποιήσεις STS εντός ισολογισμού λόγω των εγγενών διαφορών των δύο ειδών τιτλοποίησης, και ειδικότερα επειδή στις σύνθετες τιτλοποιήσεις η μεταφορά του κινδύνου επιτυγχάνεται μέσω συμφωνίας πιστωτικής προστασίας και όχι μέσω πώλησης των υποκείμενων στοιχείων ενεργητικού. Κατά συνέπεια, τα κριτήρια STS θα πρέπει να προσαρμόζονται κατά περίπτωση ώστε να λαμβάνονται υπόψη αυτές οι διαφορές. Επιπροσθέτως, είναι απαραίτητη η θέσπιση μιας σειράς νέων απαιτήσεων, ειδικά για τις σύνθετες τιτλοποιήσεις, προκειμένου να διασφαλιστεί ότι το πλαίσιο STS στοχεύει μόνο σε σύνθετες τιτλοποιήσεις εντός ισολογισμού και ότι η συμφωνία πιστωτικής προστασίας είναι διαρθρωμένη κατά τέτοιον τρόπο ώστε να προστατεύει επαρκώς τη θέση τόσο της μεταβιβάζουσας οντότητας όσο και του επενδυτή. Η εν λόγω νέα σειρά απαιτήσεων θα πρέπει να επιδιώκει την αντιμετώπιση του πιστωτικού κινδύνου αντισυμβαλλομένου τόσο για τη μεταβιβάζουσα οντότητα όσο και για τον επενδυτή.
                  
               
                     (14)
                  
                  
                     Το αντικείμενο της μεταφοράς πιστωτικού κινδύνου θα πρέπει να αποτελούν ανοίγματα που έχουν μεταβιβαστεί ή αγοραστεί από ρυθμιζόμενο ίδρυμα της Ένωσης στο πλαίσιο της κύριας δραστηριότητας δανειοδότησης και τα οποία παραμένουν στον ισολογισμό του ή, σε περίπτωση διάρθρωσης ομίλου, στον ενοποιημένο ισολογισμό κατά την ημερομηνία κλεισίματος της συναλλαγής. Η απαίτηση διακράτησης των τιτλοποιημένων ανοιγμάτων εντός ισολογισμού της μεταβιβάζουσας οντότητας θα πρέπει να εξαιρεί τις τιτλοποιήσεις αρμπιτράζ από το πεδίο εφαρμογής του χαρακτηρισμού STS.
                  
               
                     (15)
                  
                  
                     Είναι σημαντικό να ευθυγραμμίζονται τα συμφέροντα των μεταβιβαζουσών οντοτήτων, των ανάδοχων οντοτήτων και των αρχικών δανειοδοτών που συμμετέχουν σε μία τιτλοποίηση. Η απαίτηση διατήρησης κινδύνου που προβλέπεται στον κανονισμό (ΕΕ) 2017/2402, η οποία ισχύει για όλους τους τύπους τιτλοποιήσεων, συμβάλλει στην ευθυγράμμιση των εν λόγω συμφερόντων. Η απαίτηση αυτή θα πρέπει να ισχύει και για τις τιτλοποιήσεις STS εντός ισολογισμού. Κατ’ ελάχιστο, η μεταβιβάζουσα οντότητα, η ανάδοχη οντότητα ή ο αρχικός δανειοδότης θα πρέπει να διατηρούν σε συνεχή βάση σημαντικό καθαρό οικονομικό συμφέρον στην τιτλοποίηση όχι μικρότερο του 5 %. Υψηλότεροι δείκτες διατήρησης κινδύνου θα μπορούσαν να δικαιολογηθούν, και έχουν ήδη παρατηρηθεί στην αγορά.
                  
               
                     (16)
                  
                  
                     Η μεταβιβάζουσα οντότητα θα πρέπει να διασφαλίζει ότι δεν αντισταθμίζει τον ίδιο πιστωτικό κίνδυνο περισσότερες από μία φορές με τη διασφάλιση πιστωτικής προστασίας επιπλέον της πιστωτικής προστασίας που προσφέρει η τιτλοποίηση STS εντός ισολογισμού. Για λόγους διασφάλισης της αρτιότητας της συμφωνίας πιστωτικής προστασίας, αυτή θα πρέπει να πληροί τις απαιτήσεις μείωσης του πιστωτικού κινδύνου που προβλέπεται στο άρθρο 249 του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (8) τις οποίες πρέπει να πληρούν τα ιδρύματα που επιδιώκουν σημαντική μεταφορά κινδύνου μέσω της σύνθετης τιτλοποίησης.
                  
               
                     (17)
                  
                  
                     Οι συναλλαγές για τιτλοποιήσεις STS εντός ισολογισμού θα μπορούσαν να ενέχουν μη διαδοχική εξόφληση προκειμένου να αποφεύγονται το δυσανάλογο κόστος προστασίας των υποκείμενων ανοιγμάτων και η εξέλιξη του χαρτοφυλακίου. Ορισμένοι παράγοντες ενεργοποίησης που σχετίζονται με τις επιδόσεις θα πρέπει να καθορίζουν την εφαρμογή της διαδοχικής απόσβεσης, προκειμένου να διασφαλίζεται ότι τα τμήματα που παρέχουν πιστωτική προστασία δεν έχουν ήδη αποσβεσθεί όταν προκύπτουν σημαντικές ζημίες στο τέλος της συναλλαγής και, επομένως, να διασφαλιστεί ότι δεν υπονομεύεται η μεταβίβαση σημαντικού κινδύνου.
                  
               
                     (18)
                  
                  
                     Για την αποφυγή συγκρούσεων μεταξύ της μεταβιβάζουσας οντότητας και του επενδυτή, καθώς και για τη διασφάλιση της ασφάλειας δικαίου όσον αφορά το πεδίο εφαρμογής της πιστωτικής προστασίας που έχει αγοραστεί για τα υποκείμενα ανοίγματα, η εν λόγω πιστωτική προστασία θα πρέπει να αναφέρει σαφώς προσδιορισμένες υποχρεώσεις αναφοράς, που οδηγούν στα υποκείμενα ανοίγματα σαφώς προσδιορισμένων οντοτήτων ή υπόχρεων. Επομένως, οι υποχρεώσεις αναφοράς βάσει των οποίων γίνεται η αγορά της προστασίας θα πρέπει να προσδιορίζονται με σαφήνεια πάντα μέσω μητρώου αναφοράς και να διατηρούνται επικαιροποιημένες. Η απαίτηση αυτή θα πρέπει επίσης να αποτελεί εμμέσως μέρος του κριτηρίου βάσει του οποίου ορίζεται η τιτλοποίηση STS εντός ισολογισμού και να αποκλείει την τιτλοποίηση αρμπιτράζ από το πλαίσιο STS.
                  
               
                     (19)
                  
                  
                     Τα πιστωτικά γεγονότα που ενεργοποιούν τις πληρωμές δυνάμει της συμφωνίας πιστωτικής προστασίας θα πρέπει να περιλαμβάνουν τουλάχιστον όσα αναφέρονται στο μέρος 3 τίτλος ΙΙ κεφάλαιο 4 του κανονισμού (ΕΕ) αριθ. 575/2013. Γεγονότα αυτού του είδους είναι γνωστά και αναγνωρίσιμα από την οπτική της αγοράς και θα πρέπει να εξυπηρετούν τη διασφάλιση της συνέπειας με το πλαίσιο προληπτικής εποπτείας. Τα μέτρα ρύθμισης, που αποτελούνται από παραχωρήσεις προς έναν οφειλέτη ο οποίος αντιμετωπίζει ή είναι πιθανό να αντιμετωπίσει δυσχέρειες στην προσπάθεια να ανταποκριθεί στις οικονομικές του υποχρεώσεις, δεν θα πρέπει να αποκλείουν την ενεργοποίηση του πιστωτικού γεγονότος.
                  
               
                     (20)
                  
                  
                     Το δικαίωμα της μεταβιβάζουσας οντότητας ως αγοραστή προστασίας να εισπράττει εγκαίρως τις πληρωμές επί πραγματικών ζημιών θα πρέπει να προστατεύεται επαρκώς. Στο ίδιο πνεύμα, στα έγγραφα τεκμηρίωσης της συναλλαγής θα πρέπει να προβλέπεται ορθή και διαφανής διαδικασία διακανονισμού για τον προσδιορισμό των πραγματικών ζημιών στο χαρτοφυλάκιο αναφοράς, ώστε να αποφεύγεται η πιθανότητα είσπραξης μικρότερης πληρωμής από τη μεταβιβάζουσα οντότητα. Δεδομένου ότι η ρύθμιση των ζημιών ενδέχεται να είναι χρονοβόρα διαδικασία, και προκειμένου να διασφαλίζεται η έγκαιρη καταβολή των πληρωμών στη μεταβιβάζουσα οντότητα, θα πρέπει να διενεργούνται ενδιάμεσες πληρωμές το αργότερο έξι μήνες μετά την επέλευση πιστωτικού γεγονότος. Επιπλέον, θα πρέπει να υπάρχει ένας μηχανισμός τελικής αναπροσαρμογής ώστε να διασφαλίζεται ότι οι ενδιάμεσες πληρωμές καλύπτουν τις πραγματικές ζημίες και να αποφεύγεται η υπερτίμηση των ενδιάμεσων ζημιών εις βάρος των επενδυτών. Ο μηχανισμός διακανονισμού ζημιών θα πρέπει επίσης να προσδιορίζει με σαφήνεια τη μέγιστη περίοδο παράτασης που θα πρέπει να εφαρμοστεί στη διαδικασία ρύθμισης για τα εν λόγω ανοίγματα και η οποία δεν θα πρέπει να υπερβαίνει τα δύο έτη. Ο εν λόγω μηχανισμός διακανονισμού ζημιών θα πρέπει να διασφαλίζει την αποτελεσματικότητα της συμφωνίας πιστωτικής προστασίας από την πλευρά της μεταβιβάζουσας οντότητας και να παρέχει στους επενδυτές ασφάλεια δικαίου όσον αφορά την ημερομηνία λήξης της υποχρέωσής τους για την καταβολή πληρωμών, συμβάλλοντας με τον τρόπο αυτόν στην εύρυθμη λειτουργία της αγοράς.
                  
               
                     (21)
                  
                  
                     Η ύπαρξη τρίτου φορέα επαλήθευσης αποτελεί διαδεδομένη πρακτική στην αγορά, με την οποία διασφαλίζεται ασφάλεια δικαίου για όλα τα εμπλεκόμενα μέρη στη συναλλαγή και μειώνεται κατά τον τρόπο αυτόν η πιθανότητα διαφορών και δικαστικής διαμάχης που θα μπορούσαν να προκύψουν σε σχέση με τη διαδικασία κατανομής ζημιών. Για την ενίσχυση της αρτιότητας του μηχανισμού διακανονισμού ζημιών, θα πρέπει να διορίζεται τρίτος φορέας επαλήθευσης για τη διενέργεια επανεξέτασης της ορθότητας και της ακρίβειας συγκεκριμένων πτυχών της πιστωτικής προστασίας όταν έχει ενεργοποιηθεί κάποιο πιστωτικό γεγονός.
                  
               
                     (22)
                  
                  
                     Τα ασφάλιστρα πιστωτικής προστασίας θα πρέπει να εξαρτώνται μόνο από το ανεξόφλητο ποσό και τον πιστωτικό κίνδυνο του προστατευόμενου τμήματος της τιτλοποίησης. Τα ασφάλιστρα χωρίς προϋποθέσεις δεν θα πρέπει να επιτρέπονται στις τιτλοποιήσεις STS εντός ισολογισμού, δεδομένου ότι θα μπορούσαν να χρησιμοποιηθούν με σκοπό να υπονομεύσουν την αποτελεσματική μεταφορά κινδύνου από τη μεταβιβάζουσα οντότητα ως αγοραστή προστασίας στους πωλητές προστασίας. Λοιπές συμφωνίες, όπως προκαταβολικές πληρωμές ασφαλίστρων, μηχανισμοί επιστροφής ή υπερβολικά πολύπλοκες δομές ασφαλίστρων, θα πρέπει επίσης να απαγορεύονται για τις τιτλοποιήσεις STS εντός ισολογισμού.
                  
               
                     (23)
                  
                  
                     Για τη διασφάλιση της σταθερότητας και της συνέχειας της πιστωτικής προστασίας, η πρόωρη καταγγελία μιας τιτλοποίησης STS εντός ισολογισμού από τη μεταβιβάζουσα οντότητα θα πρέπει να είναι δυνατή μόνο σε συγκεκριμένες, σαφώς καθορισμένες περιστάσεις. Μολονότι η μεταβιβάζουσα οντότητα θα πρέπει να έχει δικαίωμα να καλύψει την πιστωτική προστασία εγκαίρως σε περίπτωση επέλευσης συγκεκριμένων κανονιστικών γεγονότων, τα εν λόγω γεγονότα θα πρέπει να επιφέρουν πραγματικές μεταβολές στη νομοθεσία ή τη φορολογία που δεν θα μπορούσαν να είχαν προβλεφθεί κατά τον χρόνο σύναψης της συναλλαγής και να έχουν ουσιώδη δυσμενή επίπτωση στις κεφαλαιακές απαιτήσεις της μεταβιβάζουσας οντότητας ή στα οικονομικά της συναλλαγής σε σχέση με τις προσδοκίες των μερών κατά τον χρόνο σύναψης της συναλλαγής. Οι τιτλοποιήσεις STS εντός ισολογισμού δεν θα πρέπει να περιλαμβάνουν πολύπλοκες ρήτρες καταγγελίας για τη μεταβιβάζουσα οντότητα, ιδίως πολύ μικρά χρονικά περιθώρια καταγγελίας με σκοπό την προσωρινή αλλαγή δήλωσης της κεφαλαιακής θέσης κατά περίπτωση.
                  
               
                     (24)
                  
                  
                     Το σύνθετο υπερβάλλον περιθώριο εμφανίζεται ευρέως σε συγκεκριμένα είδη συναλλαγών και αποτελεί βοηθητικό μηχανισμό τόσο για τους επενδυτές όσο και για τις μεταβιβάζουσες οντότητες, προκειμένου να μειώνουν το κόστος της πιστωτικής προστασίας και την έκθεση στον κίνδυνο αντίστοιχα. Υπό αυτή την έννοια, το σύνθετο υπερβάλλον περιθώριο είναι απαραίτητο για συγκεκριμένες κατηγορίες στοιχείων ενεργητικού λιανικής, όπως οι δανειοδοτήσεις σε ΜΜΕ και σε καταναλωτές, που έχουν και υψηλότερες αποδόσεις και υψηλότερες πιστωτικές ζημίες από άλλες κατηγορίες στοιχείων ενεργητικού, και για τις οποίες τα τιτλοποιημένα ανοίγματα παράγουν υπερβάλλον περιθώριο για να καλύψουν τις εν λόγω ζημίες. Ωστόσο, όταν το ποσό του σύνθετου υπερβάλλοντος περιθωρίου που έπεται της θέσης του επενδυτή είναι πολύ υψηλό, είναι πιθανόν ο επενδυτής να μην υποστεί ζημίες στις θέσεις τιτλοποίησης σε κανένα ρεαλιστικό σενάριο και, κατά συνέπεια, να μην υπάρχει αποτελεσματική μεταφορά κινδύνου. Για την αντιμετώπιση των εποπτικών ανησυχιών και την περαιτέρω τυποποίηση αυτού του διαρθρωτικού χαρακτηριστικού, είναι σημαντικό να προσδιοριστούν αυστηρά κριτήρια για τις τιτλοποιήσεις STS εντός ισολογισμού και να διασφαλιστεί η πλήρης γνωστοποίηση της χρήσης σύνθετου υπερβάλλοντος περιθωρίου.
                  
               
                     (25)
                  
                  
                     Μόνο οι συμφωνίες πιστωτικής προστασίας υψηλής ποιότητας θα πρέπει να είναι επιλέξιμες για τιτλοποιήσεις STS εντός ισολογισμού. Η χρηματοδοτούμενη πιστωτική προστασία θα πρέπει να διασφαλίζεται με τον περιορισμό των αποδεκτών παρόχων προστασίας στις οντότητες που είναι αποδεκτοί πάροχοι σύμφωνα με τον κανονισμό (ΕΕ) αριθ. 575/2013 και αναγνωρίζονται ως αντισυμβαλλόμενοι με συντελεστή στάθμισης κινδύνου 0 % σύμφωνα με το τρίτο μέρος τίτλος ΙΙ κεφάλαιο 2 του εν λόγω κανονισμού. Σε περίπτωση χρηματοδοτούμενης πιστωτικής προστασίας, η μεταβιβάζουσα οντότητα ως αγοραστής προστασίας και οι επενδυτές ως πωλητές προστασίας θα πρέπει να έχουν δικαίωμα προσφυγής σε εξασφαλίσεις υψηλής ποιότητας, οι οποίες θα πρέπει να αφορούν εξασφαλίσεις στις οποίες μπορεί να εφαρμοστεί συντελεστής στάθμισης κινδύνου 0 % σύμφωνα με αυτό το κεφάλαιο, υπό την προϋπόθεση κατάλληλων συμφωνιών καταθέσεων ή θεματοφυλακής. Όταν η παρεχόμενη εξασφάλιση είναι σε μορφή μετρητών, θα πρέπει είτε να τηρείται σε τρίτο πιστωτικό ίδρυμα είτε να έχει κατατεθεί στον αγοραστή προστασίας, υπό την προϋπόθεση ελάχιστης πιστοληπτικής ικανότητας και στις δύο περιπτώσεις.
                  
               
                     (26)
                  
                  
                     Τα κράτη μέλη θα πρέπει να ορίσουν αρμόδιες αρχές οι οποίες θα είναι υπεύθυνες για την εποπτεία των απαιτήσεων που πρέπει να πληρούν οι σύνθετες τιτλοποιήσεις εντός ισολογισμού προκειμένου να μπορούν να χαρακτηριστούν STS. Η αρμόδια αρχή μπορεί να είναι η ίδια που έχει οριστεί για την εποπτεία της συμμόρφωσης των μεταβιβαζουσών οντοτήτων, των ανάδοχων οντοτήτων και των ΟΕΣΤ με τις απαιτήσεις που πρέπει να πληρούν οι παραδοσιακές τιτλοποιήσεις για να χαρακτηριστούν STS. Όπως και στην περίπτωση των παραδοσιακών τιτλοποιήσεων, η αρμόδια αρχή μπορεί να είναι άλλη από την αρμόδια αρχή που είναι υπεύθυνη να εποπτεύει τη συμμόρφωση των μεταβιβαζουσών οντοτήτων, των αρχικών δανειοδοτών, των ΟΕΣΤ και των ανάδοχων οντοτήτων με τις υποχρεώσεις προληπτικής εποπτείας που περιλαμβάνονται στα άρθρα 5 έως 9 του κανονισμού (ΕΕ) 2017/2402 και η συμμόρφωση των οποίων ανατέθηκε συγκεκριμένα στις αρμόδιες αρχές που είναι υπεύθυνες για την προληπτική εποπτεία των σχετικών χρηματοπιστωτικών ιδρυμάτων, δεδομένης της διάστασης προληπτικής εποπτείας των εν λόγω υποχρεώσεων.
                  
               
                     (27)
                  
                  
                     Προκειμένου να αποφεύγονται αρνητικές συνέπειες για τη χρηματοπιστωτική σταθερότητα, η θέσπιση ειδικού πλαισίου για τις τιτλοποιήσεις STS εντός ισολογισμού θα πρέπει να συνοδεύεται από κατάλληλη μακροπροληπτική εποπτεία. Ειδικότερα, το Ευρωπαϊκό Συμβούλιο Συστημικού Κινδύνου (ΕΣΣΚ), που θεσπίστηκε με τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου (9), θα πρέπει να παρακολουθεί τους μακροπροληπτικούς κινδύνους που συνδέονται με τη σύνθετη τιτλοποίηση και να αξιολογεί κατά πόσον απομακρύνονται επαρκώς από το συστημικό μέρος του χρηματοπιστωτικού συστήματος.
                  
               
                     (28)
                  
                  
                     Για τον σκοπό της ενσωμάτωσης στον κανονισμό (ΕΕ) 2017/2402 των σχετικών με τη βιωσιμότητα απαιτήσεων διαφάνειας, θα πρέπει να ανατεθεί στην ΕΑΤ, σε στενή συνεργασία με την ευρωπαϊκή εποπτική αρχή (Ευρωπαϊκή Αρχή Κινητών Αξιών και Αγορών (ΕΑΚΑΑ)), η οποία θεσπίστηκε με τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (10), και την ευρωπαϊκή εποπτική αρχή (Ευρωπαϊκή Αρχή Ασφαλίσεων και Επαγγελματικών Συντάξεων (ΕΑΑΕΣ)), η οποία θεσπίστηκε με τον κανονισμό (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου (11), να δημοσιεύσει έκθεση σχετικά με την ανάπτυξη ειδικού πλαισίου βιώσιμης τιτλοποίησης. Η εν λόγω έκθεση θα πρέπει να αξιολογεί δεόντως ειδικότερα την εισαγωγή παραγόντων αειφορίας, την εφαρμογή αναλογικών απαιτήσεων γνωστοποίησης και δέουσας επιμέλειας, το περιεχόμενο, τις μεθοδολογίες και την παρουσίαση πληροφοριών σε σχέση με τις περιβαλλοντικές και κοινωνικές δυσμενείς επιπτώσεις καθώς και τις επιπτώσεις που σχετίζονται με ζητήματα διακυβέρνησης, και τυχόν πιθανές επιπτώσεις στη χρηματοπιστωτική σταθερότητα και την κλιμάκωση της αγοράς τιτλοποιήσεων της Ένωσης και την ικανότητα δανεισμού των τραπεζών. Με βάση αυτήν την έκθεση, η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και στο Συμβούλιο σχετικά με τη δημιουργία ενός ειδικού πλαισίου βιώσιμης τιτλοποίησης, συνοδευόμενη από νομοθετική πρόταση, εφόσον κρίνεται σκόπιμο.
                  
               
                     (29)
                  
                  
                     Οι γνωστοποιήσεις στους επενδυτές σχετικά με την ενσωμάτωση των κινδύνων βιωσιμότητας και η συνεκτίμηση των δυσμενών συνεπειών σε επίπεδο βιωσιμότητας στη λήψη επενδυτικών αποφάσεων δεν είναι επαρκώς ανεπτυγμένες, διότι οι εν λόγω γνωστοποιήσεις δεν υπόκεινται ακόμη σε εναρμονισμένες απαιτήσεις. Σύμφωνα με τον κανονισμό (ΕΕ) 2019/2088 του Ευρωπαϊκού Κοινοβουλίου και του Συμβουλίου (12), οι κατασκευαστές χρηματοπιστωτικών προϊόντων και οι χρηματοοικονομικοί σύμβουλοι τελικών επενδυτών υποχρεούνται να λαμβάνουν υπόψη τις κύριες δυσμενείς συνέπειες των επενδυτικών αποφάσεων στους παράγοντες αειφορίας και να δημοσιοποιούν τον τρόπο με τον οποίο οι πολιτικές δέουσας επιμέλειας λαμβάνουν υπόψη τις εν λόγω κύριες δυσμενείς συνέπειες. Οι γνωστοποιήσεις δυσμενών συνεπειών στη βιωσιμότητα συνοδεύονται από ρυθμιστικά τεχνικά πρότυπα, τα οποία αναπτύσσονται από κοινού από τις ΕΑΤ, ΕΑΚΑΑ και ΕΑΑΕΣ (οι οποίες καλούνται από κοινού «Ευρωπαϊκές Εποπτικές Αρχές»), σε σχέση με το περιεχόμενο, τις μεθοδολογίες και την παρουσίαση των σχετικών πληροφοριών που πρέπει να δημοσιοποιούνται δυνάμει του κανονισμού (ΕΕ) 2019/2088. Οι μεταβιβάζουσες οντότητες τιτλοποιήσεων STS θα πρέπει επίσης να έχουν τη δυνατότητα να δημοσιοποιούν συγκεκριμένες πληροφορίες σχετικά με την εξέταση των δυσμενών συνεπειών στους παράγοντες αειφορίας, δίνοντας ιδιαίτερη προσοχή στο κλίμα και σε άλλες περιβαλλοντικές, κοινωνικές και σχετικές με τη διακυβέρνηση συνέπειες. Για να εναρμονιστεί η δημοσιοποίηση πληροφοριών και να διασφαλιστεί η συνοχή μεταξύ του κανονισμού (ΕΕ) 2019/2088 και του κανονισμού (ΕΕ) 2017/2402, η Μεικτή Επιτροπή των Ευρωπαϊκών Εποπτικών Αρχών θα πρέπει να καταρτίσει ρυθμιστικά τεχνικά πρότυπα, αξιοποιώντας όσο το δυνατόν περισσότερο το έργο τους στο πλαίσιο του κανονισμού (ΕΕ) 2019/2088 και προσαρμόζοντάς το, όπου είναι αναγκαίο και σκόπιμο, στις ιδιαιτερότητες των τιτλοποιήσεων.
                  
               
                     (30)
                  
                  
                     Δεδομένου ότι οι στόχοι του παρόντος κανονισμού, δηλαδή η επέκταση του πλαισίου τιτλοποιήσεων STS στις σύνθετες τιτλοποιήσεις και η εξάλειψη των κανονιστικών εμποδίων για την τιτλοποίηση ΜΕΑ με σκοπό την περαιτέρω αύξηση της δανειοδοτικής ικανότητας χωρίς υποβάθμιση των προτύπων προληπτικής εποπτείας για τον τραπεζικό δανεισμό, δεν είναι δυνατόν να επιτευχθούν επαρκώς από τα κράτη μέλη, μπορούν όμως, λόγω της κλίμακας και των αποτελεσμάτων του, να επιτευχθούν καλύτερα σε επίπεδο Ένωσης, η Ένωση μπορεί να αποφασίσει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,
                  
               
                     (31)
                  
                  
                     Επομένως, ο κανονισμός (ΕΕ) 2017/2402 θα πρέπει να τροποποιηθεί αναλόγως.
                  
               
                     (32)
                  
                  
                     Ενόψει της ανάγκης να εισαχθούν στοχευμένα μέτρα για τη στήριξη της οικονομικής ανάκαμψης από την κρίση της COVID-19 το συντομότερο δυνατό, ο παρών κανονισμός θα πρέπει να αρχίσει να ισχύει επειγόντως την τρίτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΕ) 2017/2402
            Ο κανονισμός (ΕΕ) 2017/2402 τροποποιείται ως εξής:
            
                        1)
                     
                     
                        Στο άρθρο 2 προστίθενται τα ακόλουθα σημεία:
                        
                                    «24)
                                 
                                 
                                    ως “μη εξυπηρετούμενα ανοίγματα” ή “ΜΕΑ” νοούνται ανοίγματα που πληρούν τα κριτήρια τα οποία προβλέπονται στο άρθρο 47α παράγραφος 3 του κανονισμού (ΕΕ) αριθ. 575/2013·
                                 
                              
                                    25)
                                 
                                 
                                    ως “τιτλοποίηση ΜΕΑ” νοείται η τιτλοποίηση που εξασφαλίζεται από ομάδα μη εξυπηρετούμενων ανοιγμάτων, η ονομαστική αξία των οποίων αποτελεί όχι λιγότερο από το 90 % της ονομαστικής αξίας ολόκληρης της ομάδας κατά τον χρόνο μεταβίβασης και σε οποιαδήποτε μεταγενέστερη ημερομηνία κατά την οποία προστίθενται στην υποκείμενη ομάδα ή αφαιρούνται από αυτήν στοιχεία ενεργητικού, λόγω αναπλήρωσης, αναδιάρθρωσης ή άλλου σχετικού λόγου·
                                 
                              
                                    26)
                                 
                                 
                                    ως “συμφωνία πιστωτικής προστασίας” νοείται η συμφωνία που συνάπτεται μεταξύ της μεταβιβάζουσας οντότητας και του επενδυτή για μεταφορά του πιστωτικού κινδύνου τιτλοποιημένων ανοιγμάτων από τη μεταβιβάζουσα οντότητα στον επενδυτή μέσω πιστωτικών παραγώγων ή εγγυήσεων, στην οποία η μεταβιβάζουσα οντότητα δεσμεύεται να καταβάλει ασφάλιστρο πιστωτικής προστασίας στον επενδυτή και ο επενδυτής δεσμεύεται να καταβάλει πληρωμή πιστωτικής προστασίας στη μεταβιβάζουσα οντότητα σε περίπτωση επέλευσης ενός από τα συμβατικά προκαθορισμένα πιστωτικά γεγονότα·
                                 
                              
                                    27)
                                 
                                 
                                    ως “ασφάλιστρο πιστωτικής προστασίας” νοείται το ποσό που έχει δεσμευθεί δυνάμει της συμφωνίας πιστωτικής προστασίας να καταβάλει η μεταβιβάζουσα οντότητα στον επενδυτή για την πιστωτική προστασία που έχει υποσχεθεί ο επενδυτής·
                                 
                              
                                    28)
                                 
                                 
                                    ως “πληρωμή πιστωτικής προστασίας” νοείται το ποσό που έχει δεσμευθεί δυνάμει της συμφωνίας πιστωτικής προστασίας να καταβάλει ο επενδυτής στη μεταβιβάζουσα οντότητα σε περίπτωση που επέλθει κάποιο από τα συμβατικά καθοριζόμενα πιστωτικά γεγονότα που έχουν οριστεί στη συμφωνία πιστωτικής προστασίας·
                                 
                              
                                    29)
                                 
                                 
                                    ως “σύνθετο υπερβάλλον περιθώριο” νοείται το ποσό το οποίο, σύμφωνα με τα έγγραφα της σύνθετης τιτλοποίησης καθορίζεται συμβατικά από τη μεταβιβάζουσα οντότητα για την κάλυψη ζημιών των τιτλοποιημένων ανοιγμάτων οι οποίες ενδέχεται να πραγματοποιηθούν πριν την ημερομηνία λήξης της συναλλαγής·
                                 
                              
                                    30)
                                 
                                 
                                    ως “παράγοντες αειφορίας” νοούνται οι παράγοντες αειφορίας όπως ορίζονται στο άρθρο 2 σημείο 24 του κανονισμού(ΕΕ) 2019/2088 του Ευρωπαϊκού Κοινοβουλίου και του Συμβουλίου (*)·
                                 
                              
                                    31)
                                 
                                 
                                    ως “μη επιστρεπτέα μείωση τιμής αγοράς” νοείται η διαφορά μεταξύ του ανεξόφλητου υπολοίπου των ανοιγμάτων στην υποκείμενη ομάδα και της τιμής στην οποία τα ανοίγματα αυτά πωλούνται από τη μεταβιβάζουσα οντότητα στην ΟΕΣΤ, η δε διαφορά αυτή δεν επιστρέφεται ούτε στη μεταβιβάζουσα οντότητα ούτε στον αρχικό δανειοδότη.
                                 
                              
                           (*)  Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019, περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).»."
                        
                     
                  
                        2)
                     
                     
                        Το άρθρο 4 τροποποιείται ως εξής:
                        
                                    α)
                                 
                                 
                                    το στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                η τρίτη χώρα καταχωρίζεται ως τρίτη χώρα υψηλού κινδύνου που εμφανίζει στρατηγικές ανεπάρκειες στο σύστημά της για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, σύμφωνα με το άρθρο 9 της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου (*)·
                                             
                                          
                                       (*)  Οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (ΕΕ L 141 της 5.6.2015, σ. 73).»·"
                        
                                 
                              
                                    β)
                                 
                                 
                                    παρεμβάλλεται το ακόλουθο στοιχείο:
                                    
                                                «αα)
                                             
                                             
                                                η τρίτη χώρα καταχωρίζεται στο παράρτημα I του ενωσιακού καταλόγου μη συνεργάσιμων περιοχών φορολογικής δικαιοδοσίας·»·
                                             
                                          
                              
                                    γ)
                                 
                                 
                                    προστίθεται το ακόλουθο εδάφιο:
                                    «Για ΟΕΣΤ εγκατεστημένη, μετά τις 9 Απριλίου 2021, σε δικαιοδοσία που αναφέρεται στο παράρτημα ΙΙ για τον λόγο ότι διαθέτει επιζήμιο φορολογικό καθεστώς, ο επενδυτής ενημερώνει σχετικά με την επένδυση σε κινητές αξίες που εκδίδονται από την εν λόγω ΟΕΣΤ τις αρμόδιες φορολογικές αρχές του κράτους μέλους στο οποίο είναι φορολογικός κάτοικος.».
                                 
                              
                  
                        3)
                     
                     
                        Στο άρθρο 5 παράγραφος 1, προστίθεται το ακόλουθο στοιχείο:
                        
                                    «στ)
                                 
                                 
                                    Στην περίπτωση των μη εξυπηρετούμενων ανοιγμάτων, εφαρμόζονται ορθά πρότυπα για την επιλογή και την τιμολόγηση των ανοιγμάτων.».
                                 
                              
                  
                        4)
                     
                     
                        Το άρθρο 6 τροποποιείται ως εξής:
                        
                                    α)
                                 
                                 
                                    την παράγραφο 1 προστίθενται τα ακόλουθα εδάφια:
                                    «Κατά τη μέτρηση του σημαντικού καθαρού οικονομικού συμφέροντος, ο κάτοχος λαμβάνει υπόψη τυχόν τέλη που μπορούν στην πράξη να χρησιμοποιηθούν για τη μείωση του πραγματικού καθαρού οικονομικού συμφέροντος.
                                    Σε περίπτωση παραδοσιακών τιτλοποιήσεων ΜΕΑ, η απαίτηση της παρούσας παραγράφου μπορεί επίσης να πληρούται από τον διαχειριστή, υπό την προϋπόθεση ότι ο διαχειριστής μπορεί να αποδείξει ότι διαθέτει πραγματογνωσία στη διαχείριση ανοιγμάτων παρόμοιας φύσης με εκείνα που τιτλοποιήθηκαν, και ότι έχει καλά τεκμηριωμένες και κατάλληλες πολιτικές, διαδικασίες και ελέγχους διαχείρισης κινδύνου σχετικά με τη διαχείριση ανοιγμάτων.»·
                                 
                              
                                    β)
                                 
                                 
                                    παρεμβάλλεται η ακόλουθη παράγραφος:
                                    
                                       «3α.   Κατά παρέκκλιση από την παράγραφο 3, σε περίπτωση τιτλοποίησης ΜΕΑ στην οποία έχει συμφωνηθεί μη επιστρεπτέα μείωσης της τιμής αγοράς, η διατήρηση σημαντικού καθαρού οικονομικού συμφέροντος για τους σκοπούς της παρούσας παραγράφου δεν υπολείπεται του 5 % του ποσού της καθαρής αξίας των τιτλοποιημένων ανοιγμάτων που θεωρούνται μη εξυπηρετούμενα ανοίγματα και, όπου έχει εφαρμογή, της ονομαστικής αξίας τυχόν εξυπηρετούμενων τιτλοποιημένων ανοιγμάτων.
                                       Η καθαρή αξία ενός μη εξυπηρετούμενου ανοίγματος υπολογίζεται με αφαίρεση της μη επιστρεπτέας μείωσης της τιμής αγοράς που έχει συμφωνηθεί στο επίπεδο του μεμονωμένου τιτλοποιημένου ανοίγματος κατά τον χρόνο μεταβίβασης ή, όπου έχει εφαρμογή, ενός αντίστοιχου μεριδίου της μη επιστρεπτέας μείωσης της τιμής αγοράς που έχει συμφωνηθεί στο επίπεδο της ομάδας υποκείμενων ανοιγμάτων κατά τον χρόνο μεταβίβασης, από την ονομαστική αξία του ανοίγματος ή, κατά περίπτωση, από την ανεξόφλητη αξία κατά τον χρόνο μεταβίβασης. Επιπλέον, για τον σκοπό του προσδιορισμού της καθαρής αξίας των τιτλοποιημένων μη εξυπηρετούμενων ανοιγμάτων, η μη επιστρεπτέα μείωση τιμής αγοράς μπορεί να περιλαμβάνει τη διαφορά μεταξύ του ονομαστικού ποσού των τμημάτων της τιτλοποίησης ΜΕΑ που έχει αναλάβει η μεταβιβάζουσα οντότητα για μεταγενέστερη πώληση και της τιμής στην οποία τα τμήματα αυτά πωλούνται για πρώτη φορά σε μη συνδεδεμένα τρίτα μέρη.»·
                                    
                                 
                              
                                    γ)
                                 
                                 
                                    η παράγραφος 7 τροποποιείται ως εξής:
                                    
                                                i)
                                             
                                             
                                                στο πρώτο εδάφιο προστίθενται τα εξής στοιχεία:
                                                
                                                            «στ)
                                                         
                                                         
                                                            τις λεπτομέρειες της διατήρησης κινδύνου σύμφωνα με τις παραγράφους 3 και 3α στην περίπτωση τιτλοποιήσεων ΜΕΑ·
                                                         
                                                      
                                                            ζ)
                                                         
                                                         
                                                            τον αντίκτυπο των προμηθειών που καταβάλλονται στον κάτοχο επί του πραγματικού καθαρού οικονομικού συμφέροντος κατά την έννοια της παραγράφου 1.»·
                                                         
                                                      
                                          
                                                ii)
                                             
                                             
                                                το δεύτερο εδάφιο αντικαθίσταται από το ακόλουθο κείμενο:
                                                «Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 10 Οκτωβρίου 2021.».
                                             
                                          
                              
                  
                        5)
                     
                     
                        Στο άρθρο 9 παράγραφος 1, προστίθεται το ακόλουθο εδάφιο:
                        «Κατά παρέκκλιση από το πρώτο εδάφιο, για τα υποκείμενα ανοίγματα που αποτελούσαν μη εξυπηρετούμενα ανοίγματα κατά τον χρόνο αγοράς τους από το σχετικό τρίτο μέρος, στην επιλογή και την τιμολόγηση των ανοιγμάτων εφαρμόζονται υγιή πρότυπα.».
                     
                  
                        6)
                     
                     
                        Στο άρθρο 18, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    η τιτλοποίηση πληροί όλες τις απαιτήσεις που προβλέπονται στο τμήμα 1, 2 ή 2α του παρόντος κεφαλαίου και έχει γίνει η σχετική κοινοποίηση στην ΕΑΚΑΑ, σύμφωνα με το άρθρο 27 παράγραφος 1·».
                                 
                              
                  
                        7)
                     
                     
                        Ο τίτλος του τμήματος 1 του κεφαλαίου 4 αντικαθίσταται από τον ακόλουθο:
                        «Απαιτήσεις για απλή, διαφανή και τυποποιημένη μη ABCP παραδοσιακή τιτλοποίηση».
                     
                  
                        8)
                     
                     
                        Το άρθρο 19 τροποποιείται ως εξής:
                        
                                    α)
                                 
                                 
                                    ο τίτλος του άρθρου αντικαθίσταται από το ακόλουθο κείμενο:
                                    «Απλή, διαφανής και τυποποιημένη μη ABCP παραδοσιακή τιτλοποίηση»·
                                 
                              
                                    β)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Οι παραδοσιακές τιτλοποιήσεις, με εξαίρεση τα προγράμματα ABCP και τις συναλλαγές ABCP, που πληρούν τις απαιτήσεις που ορίζονται στα άρθρα 20, 21 και 22, λογίζονται ως STS.».
                                    
                                 
                              
                  
                        9)
                     
                     
                        Το άρθρο 22 τροποποιείται ως εξής:
                        
                                    α)
                                 
                                 
                                    στην παράγραφο 4 προστίθεται το ακόλουθο εδάφιο:
                                    «Κατά παρέκκλιση από το πρώτο εδάφιο, οι μεταβιβάζουσες οντότητες μπορούν, από την 1η Ιουνίου 2021 να αποφασίζουν τη γνωστοποίηση των διαθέσιμων πληροφοριών που αφορούν τις κύριες δυσμενείς συνέπειες των στοιχείων ενεργητικού τα οποία χρηματοδοτούνται από τα υποκείμενα ανοίγματα στους παράγοντες αειφορίας.»·
                                 
                              
                                    β)
                                 
                                 
                                    προστίθεται η ακόλουθη παράγραφος:
                                    
                                       «6.   Έως τις 10 Ιουλίου 2021, οι ΕΕΑ καταρτίζουν, μέσω της μικτής επιτροπής των Ευρωπαϊκών Εποπτικών Αρχών, σχέδια ρυθμιστικών τεχνικών προτύπων, σύμφωνα με τα άρθρα 10 έως 14 των κανονισμών (ΕΕ) αριθ. 1093/2010, (ΕΕ) αριθ. 1094/2010 και (ΕΕ) αριθ. 1095/2010 με θέμα το περιεχόμενο, τις μεθοδολογίες και την παρουσίαση των πληροφοριών που αναφέρονται στην παράγραφο 4 δεύτερο εδάφιο του παρόντος άρθρου, όσον αφορά τους δείκτες βιωσιμότητας σε σχέση με τις δυσμενείς επιπτώσεις στο κλίμα, άλλες περιβαλλοντικές και κοινωνικές δυσμενείς επιπτώσεις καθώς και δυσμενείς επιπτώσεις σε ζητήματα που σχετίζονται με τη διακυβέρνηση.
                                       Κατά περίπτωση, τα σχέδια ρυθμιστικών τεχνικών προτύπων του πρώτου εδαφίου αντικατοπτρίζουν ή βασίζονται στα ρυθμιστικά τεχνικά πρότυπα που καταρτίζονται σύμφωνα με την εντολή που δίδεται στις ΕΕΑ δυνάμει του κανονισμού (ΕΕ) 2019/2088, ιδίως στο άρθρο 2α και το άρθρο 4 παράγραφοι 6 και 7.
                                       Ανατίθεται στην Επιτροπή η εξουσία να συμπληρώσει τον παρόντα κανονισμό μέσω της έγκρισης των ρυθμιστικών τεχνικών προτύπων του πρώτου εδαφίου σύμφωνα με τα άρθρα 10 έως 14 των κανονισμών (ΕΕ) αριθ. 1093/2010, (ΕΕ) αριθ. 1094/2010 και (ΕΕ) αριθ. 1095/2010.».
                                    
                                 
                              
                  
                        10)
                     
                     
                        Παρεμβάλλεται το ακόλουθο νέο τμήμα:
                        «ΤΜΗΜΑ 2Α
                        
                           
                              Απαιτήσεις για απλές, διαφανείς και τυποποιημένες εντός ισολογισμού τιτλοποιήσεις
                           
                        
                        
                           Άρθρο 26α
                           Απλές, διαφανείς και τυποποιημένες εντός ισολογισμού τιτλοποιήσεις
                           
                              1.   Οι σύνθετες τιτλοποιήσεις που πληρούν τις απαιτήσεις που προβλέπονται στα άρθρα 26β έως 26ε θεωρούνται τιτλοποιήσεις STS εντός ισολογισμού.
                           
                           
                              2.   Η ΕΑΤ, σε στενή συνεργασία με την ΕΑΚΑΑ και την ΕΑΑΕΣ, δύναται να εκδίδει, σύμφωνα με το άρθρο 16 του κανονισμού (ΕΕ) αριθ. 1093/2010, κατευθυντήριες γραμμές και συστάσεις για την εναρμονισμένη ερμηνεία και εφαρμογή των απαιτήσεων που προβλέπονται στα άρθρα 26β έως 26ε του παρόντος κανονισμού.
                           
                        
                        
                           Άρθρο 26β
                           Απαιτήσεις σχετικά με τον απλό χαρακτήρα
                           
                              1.   Η μεταβιβάζουσα οντότητα είναι οντότητα με εξουσιοδότηση ή άδεια λειτουργίας στην Ένωση.
                              Η μεταβιβάζουσα οντότητα που αγοράζει τα ανοίγματα τρίτου για λογαριασμό της ίδιας και κατόπιν τα τιτλοποιεί εφαρμόζει πολιτικές όσον αφορά την πίστωση, την είσπραξη, τη ρύθμιση και την εξυπηρέτηση του χρέους επί των εν λόγω ανοιγμάτων που δεν είναι λιγότερο αυστηρές από τις πολιτικές που εφαρμόζει η μεταβιβάζουσα οντότητα σε συγκρίσιμα ανοίγματα που δεν έχουν αγοραστεί.
                           
                           
                              2.   Τα υποκείμενα ανοίγματα μεταβιβάζονται ως μέρος της κύριας δραστηριότητας της μεταβιβάζουσας οντότητας.
                           
                           
                              3.   Κατά την ημερομηνία κλεισίματος συναλλαγής, τα υποκείμενα ανοίγματα διατηρούνται στον ισολογισμό της μεταβιβάζουσας οντότητας ή μιας οντότητας που ανήκει στον ίδιο όμιλο με τη μεταβιβάζουσα οντότητα.
                              Για τους σκοπούς της παρούσας παραγράφου, όμιλος είναι ένα από τα ακόλουθα:
                              
                                          α)
                                       
                                       
                                          όμιλος νομικών οντοτήτων που υπόκεινται σε εποπτική ενοποίηση σύμφωνα με το πρώτο μέρος τίτλος ΙΙ κεφάλαιο 2 του κανονισμού (ΕΕ) αριθ. 575/2013·
                                       
                                    
                                          β)
                                       
                                       
                                          όμιλος όπως ορίζεται στο άρθρο 212 παράγραφος 1 στοιχείο γ) της οδηγίας 2009/138/ΕΚ.
                                       
                                    
                           
                              4.   Η μεταβιβάζουσα οντότητα δεν αντισταθμίζει το άνοιγμά της στον πιστωτικό κίνδυνο των υποκείμενων ανοιγμάτων της τιτλοποίησης, πέραν της προστασίας που παρέχεται μέσω της συμφωνίας πιστωτικής προστασίας.
                           
                           
                              5.   Η συμφωνία πιστωτικής προστασίας συμμορφώνεται με τους κανόνες μείωσης του πιστωτικού κινδύνου που προβλέπονται στο άρθρο 249 του κανονισμού (ΕΕ) αριθ. 575/2013 ή, όπου δεν έχει εφαρμογή το εν λόγω άρθρο, με απαιτήσεις που δεν είναι λιγότερο αυστηρές από τις απαιτήσεις που προβλέπονται στο εν λόγω άρθρο.
                           
                           
                              6.   Η μεταβιβάζουσα οντότητα προσκομίζει δηλώσεις και εγγυήσεις ότι πληρούνται οι ακόλουθες απαιτήσεις:
                              
                                          α)
                                       
                                       
                                          η μεταβιβάζουσα οντότητα ή μια οντότητα του ομίλου στον οποίον ανήκει η μεταβιβάζουσα οντότητα έχει πλήρη νόμιμο και έγκυρο τίτλο επί των υποκείμενων ανοιγμάτων και επί των συνδεδεμένων συναφών δικαιωμάτων τους·
                                       
                                    
                                          β)
                                       
                                       
                                          όταν η μεταβιβάζουσα οντότητα είναι πιστωτικό ίδρυμα, όπως ορίζεται στο άρθρο 4 παράγραφος 1 σημείο 1) του κανονισμού (ΕΕ) αριθ. 575/2013, ή ασφαλιστική επιχείρηση, όπως ορίζεται στο άρθρο 13 σημείο 1) της οδηγίας 2009/138/ΕΚ, η μεταβιβάζουσα οντότητα ή μια οντότητα που περιλαμβάνεται στο πεδίο εφαρμογής της εποπτείας σε ενοποιημένη βάση διατηρεί τον πιστωτικό κίνδυνο των υποκείμενων ανοιγμάτων στον ισολογισμό της·
                                       
                                    
                                          γ)
                                       
                                       
                                          κάθε υποκείμενο άνοιγμα συμμορφώνεται, κατά την ημερομηνία συμπερίληψής του στο τιτλοποιημένο χαρτοφυλάκιο, με τα κριτήρια επιλεξιμότητας και το σύνολο των προϋποθέσεων, εκτός από την επέλευση πιστωτικού γεγονότος, όπως ορίζεται στο άρθρο 26ε παράγραφος 1, για πληρωμή πιστωτικής προστασία, σύμφωνα με τη συμφωνία πιστωτικής προστασίας που περιλαμβάνεται στα έγγραφα τεκμηρίωσης της τιτλοποίησης·
                                       
                                    
                                          δ)
                                       
                                       
                                          εξ όσων γνωρίζει η μεταβιβάζουσα οντότητα, η σύμβαση για κάθε υποκείμενο άνοιγμα περιλαμβάνει νόμιμη, έγκυρη, δεσμευτική και εκτελεστέα υποχρέωση του οφειλέτη να καταβάλει τα χρηματικά ποσά που ορίζονται στη σύμβαση·
                                       
                                    
                                          ε)
                                       
                                       
                                          τα υποκείμενα ανοίγματα συμμορφώνονται με τα κριτήρια αναδοχής τα οποία δεν είναι λιγότερο αυστηρά από τα συνήθη κριτήρια αναδοχής που εφαρμόζει η μεταβιβάζουσα οντότητα σε παρόμοια ανοίγματα που δεν είναι τιτλοποιημένα·
                                       
                                    
                                          στ)
                                       
                                       
                                          εξ όσων γνωρίζει η μεταβιβάζουσα οντότητα, κανένας από τους οφειλέτες δεν έχει παραβεί ουσιωδώς ή έχει αθετήσει κάποια από τις υποχρεώσεις του σε σχέση με το υποκείμενο άνοιγμα κατά την ημερομηνία συμπερίληψης του υποκείμενου ανοίγματος στο τιτλοποιημένο χαρτοφυλάκιο·
                                       
                                    
                                          ζ)
                                       
                                       
                                          εξ όσων γνωρίζει η μεταβιβάζουσα οντότητα, τα έγγραφα τεκμηρίωσης της συναλλαγής δεν περιλαμβάνουν ψευδείς πληροφορίες σχετικά με τα στοιχεία των υποκείμενων ανοιγμάτων·
                                       
                                    
                                          η)
                                       
                                       
                                          κατά τη σύναψη της συμφωνίας ή κατά τον χρόνο συμπερίληψης του υποκείμενου ανοίγματος στο τιτλοποιημένο χαρτοφυλάκιο, η σύμβαση μεταξύ του οφειλέτη και του αρχικού δανειοδότη σε σχέση με το υποκείμενο άνοιγμα δεν έχει τροποποιηθεί κατά τρόπο που να επηρεάζει την εκτελεστότητα ή την εισπραξιμότητα των υποκείμενων ανοιγμάτων.
                                       
                                    
                           
                              7.   Τα υποκείμενα ανοίγματα πληρούν προκαθορισμένα, σαφή και τεκμηριωμένα κριτήρια επιλεξιμότητας, τα οποία δεν επιτρέπουν την ενεργή διαχείριση χαρτοφυλακίου για τα εν λόγω ανοίγματα κατά διακριτική ευχέρεια.
                              Για τους σκοπούς της παρούσας παραγράφου, η υποκατάσταση ανοιγμάτων που παραβαίνουν δηλώσεις ή εγγυήσεις, ή, όταν η τιτλοποίηση περιλαμβάνει περίοδο αναπλήρωσης, η προσθήκη ανοιγμάτων που πληρούν τις καθορισμένες προϋποθέσεις αναπλήρωσης δεν θεωρείται ενεργή διαχείριση χαρτοφυλακίου.
                              Οποιοδήποτε άνοιγμα προστίθεται μετά την ημερομηνία κλεισίματος της συναλλαγής πληροί τα κριτήρια επιλεξιμότητας τα οποία δεν είναι λιγότερο αυστηρά από τα κριτήρια που εφαρμόστηκαν στην αρχική επιλογή υποκείμενων ανοιγμάτων.
                              Ένα υποκείμενο άνοιγμα μπορεί να αφαιρεθεί από τη συναλλαγή όταν το υποκείμενο άνοιγμα:
                              
                                          α)
                                       
                                       
                                          έχει αποπληρωθεί πλήρως ή έχει λήξει με άλλον τρόπο·
                                       
                                    
                                          β)
                                       
                                       
                                          έχει πωληθεί κατά τη συνήθη ροή των επιχειρηματικών δραστηριοτήτων της μεταβιβάζουσας οντότητας, εφόσον η πώληση αυτή δεν συνιστά έμμεση υποστήριξη σύμφωνα με το άρθρο 250 του κανονισμού (ΕΕ) αριθ. 575/2013·
                                       
                                    
                                          γ)
                                       
                                       
                                          υπόκειται σε τροποποίηση που δεν βασίζεται στην πίστωση, όπως αναχρηματοδότηση ή αναδιάρθρωση του χρέους, και η οποία πραγματοποιείται κατά τη συνήθη ροή διαχείρισης του εν λόγω υποκείμενου ανοίγματος· ή
                                       
                                    
                                          δ)
                                       
                                       
                                          δεν πληρούσε τα κριτήρια επιλεξιμότητας κατά τον χρόνο συμπερίληψής του στη συναλλαγή.
                                       
                                    
                           
                              8.   Η τιτλοποίηση υποστηρίζεται από ένα σύνολο υποκείμενων ανοιγμάτων που είναι ομοιογενή από την άποψη του τύπου των στοιχείων ενεργητικού, λαμβανομένων υπόψη των ιδιαιτεροτήτων που σχετίζονται με τις ταμειακές ροές του τύπου των στοιχείων ενεργητικού, οι οποίες περιλαμβάνουν τα χαρακτηριστικά τους όσον αφορά τη σύμβαση, τον πιστωτικό κίνδυνο και την προπληρωμή. Τα σύνολα υποκείμενων ανοιγμάτων περιλαμβάνουν μόνο ένα είδος περιουσιακού στοιχείου.
                              Τα υποκείμενα ανοίγματα που αναφέρονται στο πρώτο εδάφιο περιέχουν υποχρεώσεις που είναι συμβατικά δεσμευτικές και εκτελεστές, με πλήρη δικαιώματα προσφυγής για τους οφειλέτες και, όπου συντρέχει περίπτωση, τους εγγυητές.
                              Τα υποκείμενα ανοίγματα που αναφέρονται στο πρώτο εδάφιο έχουν καθορισμένη ροή περιοδικών πληρωμών, οι οποίες μπορεί να διαφέρουν ως προς το ύψος των δόσεων, σε σχέση με πληρωμές μισθωμάτων, κεφαλαίου ή τόκων ή με οποιοδήποτε άλλο δικαίωμα απόκτησης εισοδήματος από στοιχεία ενεργητικού που υποστηρίζουν τις εν λόγω πληρωμές. Τα υποκείμενα ανοίγματα μπορούν επίσης να αποφέρουν έσοδα από την πώληση οποιωνδήποτε στοιχείων ενεργητικού τα οποία χρηματοδοτούνται ή τελούν υπό χρηματοδοτική μίσθωση.
                              Τα υποκείμενα ανοίγματα που αναφέρονται στο πρώτο εδάφιο της παρούσας παραγράφου δεν περιλαμβάνουν κινητές αξίες, όπως ορίζονται στο άρθρο 4 παράγραφος 1 σημείο 44 της οδηγίας 2014/65/ΕΕ, πλην των εταιρικών ομολόγων που δεν έχουν εισαχθεί σε τόπο διαπραγμάτευσης.
                           
                           
                              9.   Τα υποκείμενα ανοίγματα δεν περιλαμβάνουν θέσεις τιτλοποίησης.
                           
                           
                              10.   Τα πρότυπα αναδοχής σύμφωνα με τα οποία δημιουργούνται τα υποκείμενα ανοίγματα καθώς και οποιεσδήποτε ουσιώδεις αλλαγές σε σχέση με προηγούμενα πρότυπα αναδοχής γνωστοποιούνται εξολοκλήρου στους δυνητικούς επενδυτές χωρίς αδικαιολόγητη καθυστέρηση. Η αναδοχή των υποκείμενων ανοιγμάτων πραγματοποιείται με πλήρη δικαιώματα προσφυγής για οφειλέτες που δεν είναι ΟΕΣΤ. Κανείς τρίτος δεν συμμετέχει στις αποφάσεις πίστωσης ή αναδοχής που αφορούν τα υποκείμενα ανοίγματα.
                              Στην περίπτωση τιτλοποιήσεων όπου τα υποκείμενα ανοίγματα είναι στεγαστικά δάνεια, το σύνολο των δανείων δεν περιλαμβάνει δάνεια που διατίθενται στην αγορά και είχαν συναφθεί με την παραδοχή ότι ο αιτών δάνειο ή, κατά περίπτωση, οποιοσδήποτε μεσάζων, έχει ενημερωθεί ότι οι παρεχόμενες πληροφορίες ενδέχεται να μην έχουν επαληθευθεί από τον δανειοδότη.
                              Η αξιολόγηση της πιστοληπτικής ικανότητας του δανειολήπτη πληροί τις απαιτήσεις που ορίζονται στο άρθρο 8 της οδηγίας 2008/48/ΕΚ ή στο άρθρο 18 παράγραφοι 1 έως 4, παράγραφος 5 στοιχείο α) και παράγραφος 6 της οδηγίας 2014/17/ΕΕ ή, κατά περίπτωση, ισοδύναμες απαιτήσεις τρίτων χωρών.
                              Η μεταβιβάζουσα οντότητα ή ο αρχικός δανειοδότης διαθέτει εμπειρογνωσία στη δημιουργία ανοιγμάτων παρόμοιων με εκείνα που τιτλοποιούνται.
                           
                           
                              11.   Τα υποκείμενα ανοίγματα δεν περιλαμβάνουν, κατά τον χρόνο επιλογής, ανοίγματα σε αθέτηση, κατά την έννοια του άρθρου 178 παράγραφος 1 του κανονισμού (ΕΕ) αριθ. 575/2013, ή ανοίγματα σε οφειλέτη ή εγγυητή με μειωμένη πιστοληπτική ικανότητα, ο οποίος, εξ όσων γνωρίζει η μεταβιβάζουσα οντότητα ή ο αρχικός δανειοδότης:
                              
                                          α)
                                       
                                       
                                          έχει κηρυχθεί αφερέγγυος ή αποτελεί το αντικείμενο δικαστικής απόφασης που παρέχει στους πιστωτές του οριστικό και τελεσίδικο δικαίωμα αναγκαστικής εκτέλεσης ή αποζημίωσης για υλικές ζημίες λόγω καθυστέρησης μιας πληρωμής εντός της τριετίας πριν από την ημερομηνία δημιουργίας ή έχει υποβληθεί σε διαδικασία αναδιάρθρωσης του χρέους όσον αφορά τα μη εξυπηρετούμενα ανοίγματά του εντός της τριετίας πριν από την ημερομηνία επιλογής των υποκείμενων ανοιγμάτων, εκτός εάν:
                                          
                                                      i)
                                                   
                                                   
                                                      κάποιο αναδιαρθρωμένο υποκείμενο άνοιγμα δεν έχει παρουσιάσει νέες καθυστερούμενες οφειλές από την ημερομηνία της αναδιάρθρωσης, η οποία πρέπει να έχει πραγματοποιηθεί τουλάχιστον ένα έτος πριν από την ημερομηνία της επιλογής των υποκείμενων ανοιγμάτων· και
                                                   
                                                
                                                      ii)
                                                   
                                                   
                                                      οι πληροφορίες που παρέχει η μεταβιβάζουσα οντότητα σύμφωνα με το άρθρο 7 παράγραφος 1 πρώτο εδάφιο στοιχείο α) και στοιχείο ε) σημείο i) αναφέρουν ρητώς το ποσοστό των αναδιαρθρωμένων υποκείμενων ανοιγμάτων, τον χρόνο και τις λεπτομέρειες της αναδιάρθρωσης, καθώς και την απόδοσή τους από την ημερομηνία της αναδιάρθρωσης και έπειτα·
                                                   
                                                
                                    
                                          β)
                                       
                                       
                                          περιλαμβανόταν, κατά τον χρόνο δημιουργίας του υποκείμενου ανοίγματος, κατά περίπτωση, σε δημόσιο μητρώο πιστώσεων για άτομα με δυσμενές πιστωτικό ιστορικό ή, εφόσον δεν υπάρχει δημόσιο πιστωτικό μητρώο του είδους αυτού, σε άλλο πιστωτικό μητρώο που είναι στη διάθεση της μεταβιβάζουσας οντότητας ή του αρχικού δανειοδότη· ή
                                       
                                    
                                          γ)
                                       
                                       
                                          έχει πιστοληπτική αξιολόγηση ή κατάταξη πιστοληπτικής ικανότητας βάσει της οποίας προκύπτει ότι ο κίνδυνος αθέτησης συμβατικά συμφωνημένων οικονομικών υποχρεώσεων είναι σημαντικά υψηλότερος σε σχέση με συγκρίσιμα ανοίγματα που κατέχει η μεταβιβάζουσα οντότητα και τα οποία δεν έχουν τιτλοποιηθεί.
                                       
                                    
                           
                              12.   Κατά τον χρόνο συμπερίληψης των υποκείμενων ανοιγμάτων, οι οφειλέτες έχουν πραγματοποιήσει τουλάχιστον μία πληρωμή, εκτός εάν:
                              
                                          α)
                                       
                                       
                                          η τιτλοποίηση είναι ανακυκλούμενη τιτλοποίηση, που υποστηρίζεται από ανοίγματα καταβαλλόμενα σε μία δόση ή με ληκτότητα μικρότερη του ενός έτους, περιλαμβανομένων, μεταξύ άλλων, των μηνιαίων πληρωμών σε ανακυκλούμενες πιστώσεις·
                                       
                                    
                                          β)
                                       
                                       
                                          το άνοιγμα αντιπροσωπεύει την αναχρηματοδότηση ανοίγματος που έχει ήδη συμπεριληφθεί στη συναλλαγή.
                                       
                                    
                           
                              13.   Η ΕΑΤ, σε στενή συνεργασία με την ΕΑΚΑΑ και την ΕΑΑΕΣ, καταρτίζει σχέδια ρυθμιστικών τεχνικών προτύπων τα οποία καθορίζουν περαιτέρω ποια υποκείμενα ανοίγματα που αναφέρονται στην παράγραφο 8 θεωρείται ότι είναι ομοιογενή.
                              Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 10 Οκτωβρίου 2021.
                              Ανατίθεται στην Επιτροπή η εξουσία να συμπληρώσει τον παρόντα κανονισμό μέσω της έγκρισης των ρυθμιστικών τεχνικών προτύπων που αναφέρονται στο πρώτο εδάφιο σύμφωνα με τη διαδικασία των άρθρων 10 έως 14 του κανονισμού (ΕΕ) αριθ. 1093/2010.
                           
                        
                        
                           Άρθρο 26γ
                           Απαιτήσεις σχετικά με την τυποποίηση
                           
                              1.   Η μεταβιβάζουσα οντότητα ή ο αρχικός δανειοδότης πληρούν την απαίτηση περί διατήρησης κινδύνου σύμφωνα με το άρθρο 6.
                           
                           
                              2.   Οι κίνδυνοι επιτοκίου και συναλλαγματικοί κίνδυνοι που προκύπτουν από τιτλοποίηση και οι πιθανές επιπτώσεις στις πληρωμές προς τη μεταβιβάζουσα οντότητα και τους επενδυτές περιγράφονται στα έγγραφα τεκμηρίωσης της συναλλαγής. Οι εν λόγω κίνδυνοι περιορίζονται δεόντως και τυχόν μέτρα που λαμβάνονται για τον σκοπό αυτόν κοινοποιούνται. Τυχόν εξασφαλίσεις ως προς τις υποχρεώσεις του επενδυτή δυνάμει της συμφωνίας πιστωτικής προστασίας είναι εκφρασμένες στο ίδιο νόμισμα στο οποίο είναι εκφρασμένη και η πληρωμή πιστωτικής προστασίας.
                              Σε περίπτωση τιτλοποίησης με χρήση ΟΕΣΤ, το ποσό των υποχρεώσεων της ΟΕΣΤ που αφορά καταβολές τόκων στους επενδυτές, σε κάθε ημερομηνία καταβολής ισούται με ή είναι μικρότερο από το έσοδο της ΟΕΣΤ από τη μεταβιβάζουσα οντότητα και τυχόν εξασφαλίσεις.
                              Με εξαίρεση τον σκοπό της αντιστάθμισης κινδύνου επιτοκίου ή συναλλαγματικών κινδύνων των υποκείμενων ανοιγμάτων, το σύνολο των υποκείμενων ανοιγμάτων δεν περιλαμβάνει παράγωγα. Η αναδοχή και η τεκμηρίωση των παραγώγων αυτών γίνεται σύμφωνα με τα συνήθη διεθνή χρηματοοικονομικά πρότυπα.
                           
                           
                              3.   Οποιεσδήποτε αναφερόμενες πληρωμές τόκων σε σχέση με τη συναλλαγή βασίζονται σε ένα από τα ακόλουθα:
                              
                                          α)
                                       
                                       
                                          γενικά χρησιμοποιούμενα επιτόκια της αγοράς ή σε γενικά χρησιμοποιούμενα τομεακά επιτόκια που αντικατοπτρίζουν το κόστος των κεφαλαίων, αλλά δεν παραπέμπουν σε σύνθετους τύπους ή παράγωγα·
                                       
                                    
                                          β)
                                       
                                       
                                          έσοδο που δημιουργείται από τις εξασφαλίσεις ως προς τις υποχρεώσεις του επενδυτή δυνάμει της συμφωνίας προστασίας.
                                       
                                    Οποιεσδήποτε αναφερόμενες πληρωμές τόκων που οφείλονται στο πλαίσιο των υποκείμενων ανοιγμάτων βασίζονται σε γενικά χρησιμοποιούμενα επιτόκια της αγοράς ή σε γενικά χρησιμοποιούμενα τομεακά επιτόκια που αντικατοπτρίζουν το κόστος των κεφαλαίων και δεν παραπέμπουν σε σύνθετους τύπους ή παράγωγα.
                           
                           
                              4.   Σε περίπτωση επέλευσης γεγονότος που συνεπάγεται αναγκαστική εκτέλεση ως προς τη μεταβιβάζουσα οντότητα, ο επενδυτής επιτρέπεται να λάβει μέτρα αναγκαστικής εκτέλεσης.
                              Σε περίπτωση τιτλοποίησης με χρήση ΟΕΣΤ, όταν επιδίδεται ειδοποίηση αναγκαστικής εκτέλεσης ή καταγγελίας της συμφωνίας πιστωτικής προστασίας, δεν πραγματοποιείται δέσμευση ποσών από την ΟΕΣΤ πέραν του αναγκαίου για να διασφαλιστεί η επιχειρησιακή λειτουργία της ΟΕΣΤ, η καταβολή των πληρωμών προστασίας για τα υποκείμενα ανοίγματα σε αθέτηση τα οποία βρίσκονταν ακόμη σε διαδικασία ρύθμισης κατά τον χρόνο καταγγελίας ή η ομαλή εξόφληση των επενδυτών σύμφωνα με τους συμβατικούς όρους της τιτλοποίησης.
                           
                           
                              5.   Οι ζημίες κατανέμονται στους κατόχους θέσης τιτλοποίησης σύμφωνα με την εξοφλητική προτεραιότητα των τμημάτων της τιτλοποίησης, αρχής γενομένης από το τμήμα με τη χαμηλότερη εξοφλητική προτεραιότητα.
                              Σε όλα τα τμήματα της τιτλοποίησης εφαρμόζεται διαδοχική εξόφληση προκειμένου να καθοριστεί το ανεξόφλητο ποσό των τμημάτων τιτλοποίησης σε κάθε ημερομηνία πληρωμής, αρχής γενομένης από το τμήμα με την υψηλότερη εξοφλητική προτεραιότητα.
                              Κατά παρέκκλιση από το δεύτερο εδάφιο, οι συναλλαγές που ενέχουν μη διαδοχική προτεραιότητα πληρωμών περιλαμβάνουν συμβάντα ενεργοποίησης βάσει της απόδοσης των υποκείμενων ανοιγμάτων, που έχουν ως αποτέλεσμα την αντιστροφή της προτεραιότητας της εξόφλησης σε διαδοχικές πληρωμές κατά εξοφλητική προτεραιότητα. Τα εν λόγω συμβάντα ενεργοποίησης βάσει απόδοσης περιλαμβάνουν τουλάχιστον τα εξής:
                              
                                          α)
                                       
                                       
                                          είτε αύξηση του σωρευτικού ποσού των ανοιγμάτων σε αθέτηση είτε αύξηση των σωρευτικών ζημιών μεγαλύτερη από ένα δεδομένο ποσοστό του ανεξόφλητου υπολοίπου του υποκείμενου χαρτοφυλακίου·
                                       
                                    
                                          β)
                                       
                                       
                                          ένα επιπλέον συμβάν αναδρομικής ενεργοποίησης· και
                                       
                                    
                                          γ)
                                       
                                       
                                          ένα συμβάν προληπτικής ενεργοποίησης.
                                       
                                    Η ΕΑΤ καταρτίζει σχέδια ρυθμιστικών τεχνικών προτύπων σχετικά με τον καθορισμό και, κατά περίπτωση, τη βαθμονόμηση των συμβάντων ενεργοποίησης βάσει απόδοσης.
                              Η ΕΑΤ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 30 Ιουνίου 2021.
                              Ανατίθεται στην Επιτροπή η εξουσία να συμπληρώσει τον παρόντα κανονισμό μέσω της έγκρισης των ρυθμιστικών τεχνικών προτύπων που αναφέρονται στο τέταρτο εδάφιο, σύμφωνα με τα άρθρα 10 έως 14 του κανονισμού (ΕΕ) αριθ. 1093/2010.
                              Καθώς εξοφλούνται τμήματα της τιτλοποίησης, το ποσό εξασφαλίσεων που ισούται με το ποσό της εξόφλησης των εν λόγω τμημάτων επιστρέφεται στους επενδυτές, υπό την προϋπόθεση ότι οι επενδυτές έχουν εξασφαλίσει τα εν λόγω τμήματα τιτλοποίησης.
                              Όταν έχει επέλθει πιστωτικό γεγονός σύμφωνα με το άρθρο 26ε σε σχέση με υποκείμενα ανοίγματα και η ρύθμιση χρέους για τα εν λόγω ανοίγματα δεν έχει ολοκληρωθεί, το ποσό της πιστωτικής προστασίας που παραμένει σε κάθε ημερομηνία πληρωμής είναι τουλάχιστον ισοδύναμο με το ανεξόφλητο ονομαστικό ποσό των εν λόγω υποκείμενων ανοιγμάτων μετά την αφαίρεση τυχόν ενδιάμεσων πληρωμών που έχουν πραγματοποιηθεί σε σχέση με τα εν λόγω υποκείμενα ανοίγματα.
                           
                           
                              6.   Τα έγγραφα τεκμηρίωσης της συναλλαγής περιέχουν κατάλληλες διατάξεις πρόωρης εξόφλησης ή συμβάντα που ενεργοποιούν τη λήξη της περιόδου ανακύκλωσης, εφόσον η τιτλοποίηση είναι ανακυκλούμενη τιτλοποίηση, που περιλαμβάνουν τουλάχιστον τα εξής:
                              
                                          α)
                                       
                                       
                                          επιδείνωση της πιστωτικής ποιότητας των υποκείμενων ανοιγμάτων, ίση με ή κατώτερη από το προκαθορισμένο όριο·
                                       
                                    
                                          β)
                                       
                                       
                                          αύξηση των ζημιών πάνω από ένα προκαθορισμένο όριο·
                                       
                                    
                                          γ)
                                       
                                       
                                          αδυναμία δημιουργίας επαρκών νέων υποκείμενων ανοιγμάτων που ανταποκρίνονται στην προκαθορισμένη πιστωτική ποιότητα για καθορισμένη περίοδο.
                                       
                                    
                           
                              7.   Τα έγγραφα τεκμηρίωσης της συναλλαγής καθορίζουν σαφώς:
                              
                                          α)
                                       
                                       
                                          τις συμβατικές υποχρεώσεις, τα καθήκοντα και τις ευθύνες του διαχειριστή, του καταπιστευματικού διαχειριστή και άλλων παρόχων βοηθητικών υπηρεσιών, κατά περίπτωση, καθώς επίσης του τρίτου φορέα επαλήθευσης σύμφωνα με το άρθρο 26ε παράγραφος 4 ·
                                       
                                    
                                          β)
                                       
                                       
                                          τις διατάξεις που διασφαλίζουν την αντικατάσταση του διαχειριστή, του καταπιστευματικού διαχειριστή, άλλων παρόχων βοηθητικών υπηρεσιών ή του τρίτου φορέα επαλήθευσης σύμφωνα με το άρθρο 26ε παράγραφος 4, σε περίπτωση αθέτησης ή αφερεγγυότητας οποιουδήποτε από τους εν λόγω παρόχους υπηρεσιών, σε περίπτωση που οι εν λόγω πάροχοι υπηρεσιών διαφέρουν από τη μεταβιβάζουσα οντότητα, κατά τέτοιον τρόπο ώστε να μην συνεπάγεται την παύση παροχής των εν λόγω υπηρεσιών·
                                       
                                    
                                          γ)
                                       
                                       
                                          τις διαδικασίες διαχείρισης που ισχύουν για τα υποκείμενα ανοίγματα κατά την ημερομηνία κλεισίματος της συναλλαγής και εφεξής, και τις περιστάσεις υπό τις οποίες μπορούν να τροποποιηθούν οι διαδικασίες αυτές·
                                       
                                    
                                          δ)
                                       
                                       
                                          τα πρότυπα διαχείρισης τα οποία οφείλει να τηρεί ο διαχειριστής κατά τη διαχείριση των υποκείμενων ανοιγμάτων καθ’ όλη τη διάρκεια της τιτλοποίησης.
                                       
                                    
                           
                              8.   Ο διαχειριστής διαθέτει πραγματογνωσία στη διαχείριση ανοιγμάτων παρόμοιας φύσης με αυτά που είναι τιτλοποιημένα και διαθέτει καλώς τεκμηριωμένες και κατάλληλες πολιτικές, διαδικασίες και ελέγχους διαχείρισης κινδύνου σχετικά με τη διαχείριση ανοιγμάτων.
                              Ο διαχειριστής εφαρμόζει στα υποκείμενα ανοίγματα διαδικασίες διαχείρισης οι οποίες είναι τουλάχιστον το ίδιο αυστηρές με τις διαδικασίες που εφαρμόζει η μεταβιβάζουσα οντότητα σε παρόμοια ανοίγματα που δεν είναι τιτλοποιημένα.
                           
                           
                              9.   Η μεταβιβάζουσα οντότητα διατηρεί επικαιροποιημένο μητρώο αναφοράς για να εντοπίζει τα υποκείμενα ανοίγματα ανά πάσα στιγμή. Το εν λόγω μητρώο προσδιορίζει τους οφειλέτες αναφοράς, τις υποχρεώσεις αναφοράς από τις οποίες προκύπτουν τα υποκείμενα ανοίγματα και, για κάθε υποκείμενο άνοιγμα, το ονομαστικό ποσό που προστατεύεται και που παραμένει ανεξόφλητο.
                           
                           
                              10.   Τα έγγραφα τεκμηρίωσης της συναλλαγής περιλαμβάνουν σαφείς διατάξεις που διευκολύνουν την έγκαιρη διευθέτηση διαφορών μεταξύ επενδυτών διαφορετικών κατηγοριών. Στην περίπτωση τιτλοποίησης με χρήση ΟΕΣΤ, τα δικαιώματα ψήφου προσδιορίζονται σαφώς και κατανέμονται σε ομολογιούχους και οι αρμοδιότητες του καταπιστευματικού διαχειριστή και άλλων οντοτήτων με καθήκοντα καταπιστευματοδόχου προς επενδυτές προσδιορίζονται σαφώς.
                           
                        
                        
                           Άρθρο 26δ
                           Απαιτήσεις σχετικά με τη διαφάνεια
                           
                              1.   Η μεταβιβάζουσα οντότητα διαθέτει στους δυνάμει επενδυτές, πριν από την τιμολόγηση, δεδομένα σχετικά με τις στατικές και δυναμικές ιστορικές επιδόσεις ως προς την αθέτηση και τις ζημίες, όπως δεδομένα για τις καθυστερήσεις και την αθέτηση, για ανοίγματα ουσιαστικά παρόμοια με τα τιτλοποιούμενα, και τις πηγές των δεδομένων αυτών καθώς και τη βάση για τον ισχυρισμό της ομοιότητας. Τα δεδομένα αυτά καλύπτουν ιστορική περίοδο τουλάχιστον πέντε ετών.
                           
                           
                              2.   Ένα δείγμα των υποκείμενων ανοιγμάτων υποβάλλεται σε εξωτερική επαλήθευση πριν από το κλείσιμο της συναλλαγής από κατάλληλο και ανεξάρτητο φορέα, και επαληθεύεται, μεταξύ άλλων, ότι τα υποκείμενα ανοίγματα είναι επιλέξιμα για πιστωτική προστασία βάσει συμφωνίας πιστωτικής προστασίας.
                           
                           
                              3.   Η μεταβιβάζουσα οντότητα διαθέτει στους εν δυνάμει επενδυτές, πριν από την τιμολόγηση της τιτλοποίησης, ένα μοντέλο ταμειακών ροών στοιχείων παθητικού, το οποίο απεικονίζει επακριβώς τη συμβατική σχέση ανάμεσα στα υποκείμενα ανοίγματα και τις ροές πληρωμών μεταξύ της μεταβιβάζουσας οντότητας, των επενδυτών, άλλων τρίτων μερών και, κατά περίπτωση, της ΟΕΣΤ και, μετά την τιμολόγηση, διαθέτει το μοντέλο αυτό στους επενδυτές σε συνεχή βάση και στους εν δυνάμει επενδυτές κατόπιν αιτήματός τους.
                           
                           
                              4.   Στην περίπτωση τιτλοποιήσεων όπου τα υποκείμενα ανοίγματα είναι στεγαστικά δάνεια ή δάνεια αγοράς αυτοκινήτου ή χρηματοδοτικές μισθώσεις, η μεταβιβάζουσα οντότητα δημοσιοποιεί τις διαθέσιμες πληροφορίες που αφορούν την περιβαλλοντική απόδοση των στοιχείων ενεργητικού που χρηματοδοτούνται από τα εν λόγω στεγαστικά δάνεια ή δάνεια αγοράς αυτοκινήτου ή χρηματοδοτικές μισθώσεις, ως μέρος των πληροφοριών που δημοσιοποιούνται σύμφωνα με το άρθρο 7 παράγραφος 1 πρώτο εδάφιο στοιχείο α).
                              Κατά παρέκκλιση από το πρώτο εδάφιο, οι μεταβιβάζουσες οντότητες μπορούν, από την 1η Ιουνίου 2021, να αποφασίζουν τη γνωστοποίηση των διαθέσιμων πληροφοριών σχετικά με τις κύριες δυσμενείς επιπτώσεις των στοιχείων ενεργητικού που χρηματοδοτούνται από τα υποκείμενα ανοίγματα στους παράγοντες αειφορίας.
                           
                           
                              5.   Η μεταβιβάζουσα οντότητα έχει την ευθύνη της συμμόρφωσης προς το άρθρο 7. Οι πληροφορίες που προβλέπονται στο άρθρο 7 παράγραφος 1 πρώτο εδάφιο στοιχείο α) διατίθενται στους εν δυνάμει επενδυτές, πριν από την τιμολόγηση, κατόπιν αιτήματος. Οι πληροφορίες που απαιτούνται βάσει του άρθρου 7 παράγραφος 1 πρώτο εδάφιο στοιχεία β) έως δ) διατίθενται, πριν από την τιμολόγηση, τουλάχιστον υπό μορφή σχεδίου ή στην αρχική τους μορφή. Τα τελικά έγγραφα τεκμηρίωσης διατίθενται στους επενδυτές το αργότερο εντός 15 ημερών από το κλείσιμο της συναλλαγής.
                           
                           
                              6.   Έως τις 10 Ιουλίου 2021, οι ΕΕΑ καταρτίζουν, μέσω της μικτής επιτροπής των Ευρωπαϊκών Εποπτικών Αρχών, σχέδια ρυθμιστικών τεχνικών προτύπων, σύμφωνα με τα άρθρα 10 έως 14 των κανονισμών (ΕΕ) αριθ. 1093/2010, (ΕΕ) αριθ. 1094/2010 και (ΕΕ) αριθ. 1095/2010 με θέμα το περιεχόμενο, τις μεθοδολογίες και την παρουσίαση των πληροφοριών που αναφέρονται στην παράγραφο 4 δεύτερο εδάφιο του παρόντος άρθρου, όσον αφορά τους δείκτες βιωσιμότητας σε σχέση με τις δυσμενείς επιπτώσεις στο κλίμα, άλλες περιβαλλοντικές και κοινωνικές δυσμενείς συνέπειες καθώς και δυσμενείς συνέπειες σε ζητήματα που σχετίζονται με τη διακυβέρνηση.
                              Κατά περίπτωση, τα σχέδια ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου αντικατοπτρίζουν ή βασίζονται στα ρυθμιστικά τεχνικά πρότυπα που καταρτίζονται σύμφωνα με την εντολή που δίδεται στις ΕΕΑ δυνάμει του κανονισμού (ΕΕ) 2019/2088, ιδίως στο άρθρο 2α, και το άρθρο 4 παράγραφοι 6 και 7.
                              Ανατίθεται στην Επιτροπή η εξουσία να συμπληρώσει τον παρόντα κανονισμό μέσω της έγκρισης των ρυθμιστικών τεχνικών προτύπων του πρώτου εδαφίου σύμφωνα με τα άρθρα 10 έως 14 των κανονισμών (ΕΕ) αριθ. 1093/2010, (ΕΕ) αριθ. 1094/2010 και (ΕΕ) αριθ. 1095/2010.
                           
                        
                        
                           Άρθρο 26ε
                           Απαιτήσεις όσον αφορά τη συμφωνία πιστωτικής προστασίας, τον τρίτο φορέα επαλήθευσης και το σύνθετο υπερβάλλον περιθώριο
                           
                              1.   Η συμφωνία πιστωτικής προστασίας καλύπτει κατ’ ελάχιστο τα ακόλουθα πιστωτικά γεγονότα:
                              
                                          α)
                                       
                                       
                                          όταν η μεταβίβαση κινδύνου επιτυγχάνεται με τη χρήση εγγυήσεων, τα πιστωτικά γεγονότα που αναφέρονται στο άρθρο 215 παράγραφος 1 στοιχείο α) του κανονισμού (ΕΕ) αριθ. 575/2013·
                                       
                                    
                                          β)
                                       
                                       
                                          όταν η μεταβίβαση κινδύνου επιτυγχάνεται με τη χρήση πιστωτικών παραγώγων, τα πιστωτικά γεγονότα που αναφέρονται στο άρθρο 216 παράγραφος 1 στοιχείο α) του κανονισμού (ΕΕ) αριθ. 575/2013.
                                       
                                    Όλα τα πιστωτικά γεγονότα τεκμηριώνονται.
                              Τα μέτρα ανοχής υπό την έννοια του άρθρου 47β του κανονισμού (ΕΕ) αριθ. 575/2013 που εφαρμόζονται στα υποκείμενα ανοίγματα, δεν αποκλείουν την ενεργοποίηση πιστωτικών γεγονότων.
                           
                           
                              2.   Η πληρωμή πιστωτικής προστασίας κατόπιν επέλευσης πιστωτικού γεγονότος υπολογίζεται με βάση την πραγματική ζημία που υπέστη η μεταβιβάζουσα οντότητα ή ο αρχικός δανειοδότης, όπως ρυθμίστηκε με τις συνήθεις πολιτικές και διαδικασίες ανάκτησης για τα συναφή είδη ανοιγμάτων και καταχωρίστηκε στις χρηματοοικονομικές καταστάσεις κατά τον χρόνο πραγματοποίησης της πληρωμής. Η τελική πληρωμή πιστωτικής προστασίας είναι πληρωτέα εντός συγκεκριμένης περιόδου μετά τη ρύθμιση χρέους για το συναφές υποκείμενο άνοιγμα όταν η ρύθμιση έχει ολοκληρωθεί πριν από την προγραμματισμένη νόμιμη λήξη ή πρόωρη καταγγελία της συμφωνίας πιστωτικής προστασίας.
                              Η ενδιάμεση πληρωμή πιστωτικής προστασίας γίνεται το αργότερο έξι μήνες μετά την επέλευση ενός πιστωτικού γεγονότος, όπως αναφέρεται στην παράγραφο 1, σε περιπτώσεις που η ρύθμιση χρέους των ζημιών για το συναφές υποκείμενο άνοιγμα δεν έχει ολοκληρωθεί έως το τέλος της εξάμηνης περιόδου. Η ενδιάμεση πληρωμή πιστωτικής προστασίας είναι τουλάχιστον το υψηλότερο από τα ακόλουθα ποσά:
                              
                                          α)
                                       
                                       
                                          το ποσό της αναμενόμενης ζημίας, που είναι ισοδύναμο με την απομείωση που έχει καταχωρίσει η μεταβιβάζουσα οντότητα στις χρηματοοικονομικές καταστάσεις της σύμφωνα με το ισχύον λογιστικό πλαίσιο κατά τον χρόνο πραγματοποίησης της ενδιάμεσης πληρωμής με την υπόθεση ότι η συμφωνία πιστωτικής προστασίας δεν υφίσταται και δεν καλύπτει ζημίες·
                                       
                                    
                                          β)
                                       
                                       
                                          κατά περίπτωση, το ποσό της αναμενόμενης ζημίας όπως ορίζεται σύμφωνα με το τρίτο μέρος τίτλος II κεφάλαιο 3 του κανονισμού (ΕΕ) αριθ. 575/2013.
                                       
                                    Όταν πραγματοποιείται μια ενδιάμεση πληρωμή πιστωτικής προστασίας, η τελική πληρωμή πιστωτικής προστασίας που αναφέρεται στο πρώτο εδάφιο πραγματοποιείται με σκοπό να προσαρμοστεί ο ενδιάμεσος διακανονισμός των ζημιών στην πραγματική ζημία.
                              Η μέθοδος για τον υπολογισμό της ενδιάμεσης και της τελικής πληρωμής πιστωτικής προστασίας προσδιορίζεται στη συμφωνία πιστωτικής προστασίας.
                              Η πληρωμή πιστωτικής προστασίας είναι ανάλογη προς το μερίδιο του ανεξόφλητου ονομαστικού ποσού του αντίστοιχου υποκείμενου ανοίγματος που καλύπτεται από τη συμφωνία πιστωτικής προστασίας.
                              Το δικαίωμα της μεταβιβάζουσας οντότητας να εισπράξει την πληρωμή πιστωτικής προστασίας είναι εκτελεστό. Τα πληρωτέα ποσά από τους επενδυτές δυνάμει της συμφωνίας πιστωτικής προστασίας καθορίζονται με σαφήνεια στη συμφωνία πιστωτικής προστασίας και είναι περιορισμένα. Ο υπολογισμός των εν λόγω ποσών είναι δυνατός σε όλες τις περιστάσεις. Η συμφωνία πιστωτικής προστασίας ορίζει με σαφήνεια τις περιστάσεις στις οποίες όλοι οι επενδυτές οφείλουν να προβούν σε πληρωμές. Ο τρίτος φορέας επαλήθευσης που αναφέρεται στην παράγραφο 4 αξιολογεί αν έχουν επέλθει οι περιστάσεις.
                              Το ποσό της πληρωμής πιστωτικής προστασίας υπολογίζεται στο επίπεδο του εκάστοτε υποκείμενου ανοίγματος για το οποίο έχει επέλθει πιστωτικό γεγονός.
                           
                           
                              3.   Η ρύθμιση πιστωτικής προστασίας προσδιορίζει τη μέγιστη περίοδο παράτασης που εφαρμόζεται στη ρύθμιση χρέους για τα υποκείμενα ανοίγματα για τα οποία έχει επέλθει πιστωτικό γεγονός σύμφωνα με την παράγραφο 1, αλλά όταν η ρύθμιση χρέους δεν έχει ολοκληρωθεί έως την προγραμματισμένη νόμιμη λήξη ή πρόωρη καταγγελία της συμφωνίας πιστωτικής προστασίας. Η περίοδος παράτασης δεν μπορεί να υπερβαίνει τα δύο έτη. Η συμφωνία πιστωτικής προστασίας προβλέπει ότι έως το τέλος της περιόδου παράτασης πραγματοποιείται η τελική πληρωμή πιστωτικής προστασίας με βάση την τελική εκτίμηση ζημίας της μεταβιβάζουσας οντότητας η οποία θα έπρεπε να έχει καταχωρηθεί στις χρηματοοικονομικές καταστάσεις της κατά τον χρόνο εκείνο στην περίπτωση που δεν υπήρχε η συμφωνία πιστωτικής προστασίας και δεν καλύπτονταν οι ζημίες.
                              Σε περίπτωση καταγγελίας της συμφωνίας πιστωτικής προστασίας, η ρύθμιση χρέους συνεχίζεται για κάθε πιστωτικό γεγονός που επήλθε πριν από την καταγγελία κατά τον ίδιο τρόπο που περιγράφεται στο πρώτο εδάφιο.
                              Τα ασφάλιστρα πιστωτικής προστασίας που πρέπει να καταβληθούν δυνάμει της συμφωνίας πιστωτικής προστασίας διαρθρώνονται ως εξαρτώμενα από το ονομαστικό ποσό ανεξόφλητης οφειλής των εξυπηρετούμενων υποκείμενων ανοιγμάτων κατά τον χρόνο της πληρωμής και αποτυπώνουν τον κίνδυνο του προστατευόμενου τμήματος τιτλοποίησης. Για τους εν λόγω σκοπούς, η συμφωνία πιστωτικής προστασίας δεν ορίζει εγγυημένα ασφάλιστρα, προκαταβλητέες πληρωμές ασφαλίστρων, μηχανισμούς επιστροφών ή άλλους μηχανισμούς που ενδέχεται να αποφύγουν ή να μειώσουν την πραγματική κατανομή των ζημιών στους επενδυτές ή να επιστρέψουν μέρος των καταβληθέντων ασφαλίστρων στη μεταβιβάζουσα οντότητα μετά τη λήξη της συναλλαγής.
                              Κατά παρέκκλιση από το τρίτο εδάφιο της παρούσας παραγράφου, επιτρέπονται οι προκαταβλητέες πληρωμές ασφαλίστρων, υπό την προϋπόθεση ότι τηρούνται οι κανόνες περί κρατικών ενισχύσεων, όταν το σύστημα εγγυήσεων προβλέπεται ρητά στην εθνική νομοθεσία κράτους μέλους και ωφελείται από αντεγγύηση που παρέχεται από οποιαδήποτε οντότητα του άρθρου 214 παράγραφος 2 στοιχεία α) έως δ) του κανονισμού (ΕΕ) αριθ. 575/2013.
                              Τα έγγραφα τεκμηρίωσης της συναλλαγής περιγράφουν τον τρόπο υπολογισμού του ασφαλίστρου πιστωτικής προστασίας και τυχόν τοκομεριδίων γραμματίων, εφόσον υπάρχουν, για κάθε ημερομηνία πληρωμής σε όλη τη διάρκεια της τιτλοποίησης.
                              Τα δικαιώματα των επενδυτών για είσπραξη ασφαλίστρων πιστωτικής προστασίας είναι εκτελεστά.
                           
                           
                              4.   Η μεταβιβάζουσα οντότητα διορίζει τρίτο φορέα επαλήθευσης πριν από την ημερομηνία κλεισίματος της συναλλαγής. Για κάθε υποκείμενο άνοιγμα για το οποίο έχει δοθεί ειδοποίηση πιστωτικού γεγονότος, κατ’ ελάχιστο, ο τρίτος φορέας επαλήθευσης επαληθεύει όλα τα ακόλουθα στοιχεία:
                              
                                          α)
                                       
                                       
                                          ότι το πιστωτικό γεγονός που αναφέρεται στην ειδοποίηση πιστωτικού γεγονότος είναι πιστωτικό γεγονός που ορίζεται στους όρους της συμφωνίας πιστωτικής προστασίας·
                                       
                                    
                                          β)
                                       
                                       
                                          ότι το υποκείμενο άνοιγμα συμπεριλαμβανόταν στο χαρτοφυλάκιο αναφοράς κατά τον χρόνο επέλευσης του εν λόγω πιστωτικού γεγονότος·
                                       
                                    
                                          γ)
                                       
                                       
                                          ότι το υποκείμενο άνοιγμα πληρούσε τα κριτήρια επιλεξιμότητας κατά τον χρόνο συμπερίληψής του στο χαρτοφυλάκιο αναφοράς·
                                       
                                    
                                          δ)
                                       
                                       
                                          σε περίπτωση που ένα υποκείμενο άνοιγμα έχει προστεθεί στην τιτλοποίηση στο πλαίσιο αναπλήρωσης, ότι η αναπλήρωση πληροί τις προϋποθέσεις αναπλήρωσης·
                                       
                                    
                                          ε)
                                       
                                       
                                          ότι η τελική ζημία συνάδει με τις ζημίες που έχει καταχωρίσει η μεταβιβάζουσα οντότητα στην κατάσταση αποτελεσμάτων της·
                                       
                                    
                                          στ)
                                       
                                       
                                          ότι, κατά τον χρόνο πραγματοποίησης της τελικής πληρωμής πιστωτικής προστασίας, οι ζημίες από τα υποκείμενα ανοίγματα έχουν κατανεμηθεί ορθά στους επενδυτές.
                                       
                                    Ο τρίτος φορέας επαλήθευσης είναι ανεξάρτητος από τη μεταβιβάζουσα οντότητα και τους επενδυτές και, κατά περίπτωση, από την ΟΕΣΤ και έχει αποδεχθεί τον διορισμό του ως τρίτου φορέα επαλήθευσης πριν από την ημερομηνία κλεισίματος της συναλλαγής.
                              Ο τρίτος φορέας επαλήθευσης μπορεί να διενεργεί την επαλήθευση σε δειγματοληπτική βάση και όχι σε κάθε υποκείμενο άνοιγμα για το οποίο επιδιώκεται πληρωμή πιστωτικής προστασίας. Ωστόσο, οι επενδυτές ενδέχεται να ζητήσουν επαλήθευση για την επιλεξιμότητα οποιουδήποτε συγκεκριμένου υποκείμενου ανοίγματος εάν δεν τους ικανοποιήσει η επαλήθευση σε δειγματοληπτική βάση.
                              Η μεταβιβάζουσα οντότητα δεσμεύεται στα έγγραφα τεκμηρίωσης της συναλλαγής να παρέχει στον τρίτο φορέα επαλήθευσης όλες τις απαραίτητες πληροφορίες για την επαλήθευση των απαιτήσεων που προβλέπονται στο πρώτο εδάφιο.
                           
                           
                              5.   Η μεταβιβάζουσα οντότητα δεν μπορεί να καταγγείλει μια συναλλαγή πριν από την προγραμματισμένη λήξη της για κανέναν λόγο εκτός από τα ακόλουθα γεγονότα:
                              
                                          α)
                                       
                                       
                                          την αφερεγγυότητα του επενδυτή·
                                       
                                    
                                          β)
                                       
                                       
                                          την αδυναμία του επενδυτή να πληρώσει τα ποσά που οφείλονται δυνάμει της συμφωνίας πιστωτικής προστασίας ή την παράβαση οποιασδήποτε ουσιώδους υποχρέωσης προβλέπεται στα έγγραφα τεκμηρίωσης της συναλλαγής·
                                       
                                    
                                          γ)
                                       
                                       
                                          σχετικά κανονιστικά γεγονότα, μεταξύ άλλων:
                                          
                                                      i)
                                                   
                                                   
                                                      σχετικές αλλαγές στην Ένωση ή το ενωσιακό δίκαιο, σχετικές αλλαγές από τις αρμόδιες αρχές στις επίσημα δημοσιευμένες ερμηνείες νομοθετικών διατάξεων αυτού του είδους, κατά περίπτωση, ή σχετικές αλλαγές στη φορολογική ή λογιστική αντιμετώπιση της συναλλαγής που έχουν ουσιώδη δυσμενή συνέπεια στην οικονομική απόδοση μιας συναλλαγής, σε κάθε περίπτωση σε σύγκριση με τις προσδοκίες κατά τον χρόνο σύναψης της συναλλαγής, οι οποίες δεν θα μπορούσαν να είχαν εύλογα προβλεφθεί κατά τον χρόνο εκείνο·
                                                   
                                                
                                                      ii)
                                                   
                                                   
                                                      απόφαση από αρμόδια αρχή ότι η μεταβιβάζουσα οντότητα ή οποιαδήποτε συνδεδεμένη με αυτή οντότητα δεν μπορεί ή δεν επιτρέπεται πλέον να αναγνωρίζει σημαντική μεταφορά πιστωτικού κινδύνου σύμφωνα με το άρθρο 245 παράγραφος 2 ή 3 του κανονισμού (ΕΕ) αριθ. 575/2013 σε σχέση με την τιτλοποίηση·
                                                   
                                                
                                    
                                          δ)
                                       
                                       
                                          η άσκηση δικαιώματος προαίρεσης για τερματισμό της συναλλαγής σε συγκεκριμένη χρονική στιγμή (χρονικός τερματισμός), όταν η χρονική περίοδος που μετράται από την ημερομηνία κλεισίματος της συναλλαγής είναι ίση ή μεγαλύτερη από τη σταθμισμένη μέση διάρκεια του αρχικού χαρτοφυλακίου αναφοράς κατά την ημερομηνία κλεισίματος της συναλλαγής·
                                       
                                    
                                          ε)
                                       
                                       
                                          η άσκηση δικαιώματος τελικής επαναγοράς εκδοθέντων τίτλων όπως ορίζεται στο άρθρο 242 σημείο 1) του κανονισμού (ΕΕ) αριθ. 575/2013·
                                       
                                    
                                          στ)
                                       
                                       
                                          σε περίπτωση μη χρηματοδοτούμενης πιστωτικής προστασίας, ο επενδυτής δεν είναι πλέον επιλέξιμος ως πάροχος προστασίας σύμφωνα με τις απαιτήσεις της παραγράφου 8.
                                       
                                    Τα έγγραφα τεκμηρίωσης της συναλλαγής προσδιορίζουν εάν κάποια από τα δικαιώματα προαίρεσης των στοιχείων δ) και ε) περιλαμβάνονται στην υπό εξέταση συναλλαγή και με ποιο τρόπο είναι διαρθρωμένα τα εν λόγω δικαιώματα.
                              Για τους σκοπούς του στοιχείου δ), ο χρονικός τερματισμός δεν είναι διαρθρωμένος κατά τρόπο ώστε να αποφεύγεται ο καταλογισμός των ζημιών σε θέσεις πιστωτικής ενίσχυσης ή σε άλλες θέσεις που κατέχονται από επενδυτές στην τιτλοποίηση ούτε κατά τρόπο ώστε να παρέχει πιστωτική ενίσχυση.
                              Όταν ασκείται ο χρονικός τερματισμός, οι μεταβιβάζουσες οντότητες κοινοποιούν στις αρμόδιες αρχές τον τρόπο εκπλήρωσης των απαιτήσεων που αναφέρονται στο δεύτερο και τρίτο εδάφιο, συμπεριλαμβανομένης της αιτιολόγησης της χρήσης του χρονικού τερματισμού και του εύλογου απολογισμού που καταδεικνύει ότι ο λόγος άσκησης του δικαιώματος δεν είναι η υποβάθμιση της ποιότητας των υποκείμενων στοιχείων ενεργητικού.
                              Στην περίπτωση χρηματοδοτούμενης πιστωτικής προστασίας, κατά τη λήξη της συμφωνίας πιστωτικής προστασίας η εξασφάλιση επιστρέφεται στους επενδυτές κατά σειρά προτεραιότητας των τμημάτων τιτλοποίησης που υπόκεινται στις διατάξεις του σχετικού πτωχευτικού δικαίου, όπως εφαρμόζεται στη μεταβιβάζουσα οντότητα.
                           
                           
                              6.   Οι επενδυτές δεν μπορούν να τερματίσουν μια συναλλαγή πριν από την προγραμματισμένη ληκτότητά της για λόγο άλλον από τη μη καταβολή του ασφαλίστρου πιστωτικής προστασίας ή οποιαδήποτε άλλη ουσιώδη παραβίαση των συμβατικών υποχρεώσεων από τη μεταβιβάζουσα οντότητα.
                           
                           
                              7   Η μεταβιβάζουσα οντότητα μπορεί να δεσμεύσει σύνθετο υπερβάλλον περιθώριο, το οποίο θα είναι διαθέσιμο ως πιστωτική ενίσχυση για τους επενδυτές σε περίπτωση που πληρούνται όλες οι ακόλουθες προϋποθέσεις:
                              
                                          α)
                                       
                                       
                                          το ποσό του σύνθετου υπερβάλλοντος περιθωρίου το οποίο δεσμεύει η μεταβιβάζουσα οντότητα για να χρησιμοποιείται ως πιστωτική ενίσχυση σε κάθε περίοδο πληρωμής προσδιορίζεται στα έγγραφα τεκμηρίωσης της συναλλαγής και εκφράζεται ως σταθερό ποσοστό επί του συνολικού ανεξόφλητου υπολοίπου του χαρτοφυλακίου στην αρχή της σχετικής περιόδου πληρωμής (σταθερό σύνθετο υπερβάλλον περιθώριο)·
                                       
                                    
                                          β)
                                       
                                       
                                          το σύνθετο υπερβάλλον περιθώριο που δεν χρησιμοποιείται για την κάλυψη πιστωτικών ζημιών που πραγματοποιήθηκαν σε κάθε περίοδο πληρωμής επιστρέφεται στη μεταβιβάζουσα οντότητα·
                                       
                                    
                                          γ)
                                       
                                       
                                          για τις μεταβιβάζουσες οντότητες που χρησιμοποιούν την προσέγγιση ΠΕΔ σύμφωνα με το άρθρο 143 του κανονισμού (ΕΕ) αριθ. 575/2013, το συνολικό δεσμευμένο ποσό ετησίως δεν μπορεί να υπερβαίνει τις ετήσιες κανονιστικές αναμενόμενες ζημίες επί του συνόλου των υποκείμενων ανοιγμάτων για το εν λόγω έτος, υπολογισμένες σύμφωνα με το άρθρο 158 του εν λόγω κανονισμού·
                                       
                                    
                                          δ)
                                       
                                       
                                          για τις μεταβιβάζουσες οντότητες που δεν χρησιμοποιούν την προσέγγιση ΠΕΔ σύμφωνα με το άρθρο 143 του κανονισμού (ΕΕ) αριθ. 575/2013, ο τρόπος υπολογισμού των ετήσιων αναμενόμενων ζημιών επί του υποκείμενου χαρτοφυλακίου προσδιορίζεται με σαφήνεια στα έγγραφα τεκμηρίωσης της συναλλαγής·
                                       
                                    
                                          ε)
                                       
                                       
                                          τα έγγραφα τεκμηρίωσης της συναλλαγής προσδιορίζουν τις προϋποθέσεις που προβλέπονται στην παρούσα παράγραφο.
                                       
                                    
                           
                              8.   Η συμφωνία πιστωτικής προστασίας λαμβάνει τη μορφή:
                              
                                          α)
                                       
                                       
                                          εγγύησης που πληροί τις απαιτήσεις που προβλέπονται στο τρίτο μέρος τίτλος ΙΙ κεφάλαιο 4 του κανονισμού (ΕΕ) αριθ. 575/2013, βάσει των οποίων ο πιστωτικός κίνδυνος μεταφέρεται σε κάποια από τις οντότητες που αναφέρονται στο άρθρο 214 παράγραφος 2 στοιχεία α) έως δ) του κανονισμού (ΕΕ) αριθ. 575/2013, υπό την προϋπόθεση ότι τα ανοίγματα για τον επενδυτή είναι αποδεκτά για συντελεστή στάθμισης κινδύνου 0 % σύμφωνα με το τρίτο μέρος τίτλος ΙΙ κεφάλαιο 2 του εν λόγω κανονισμού·
                                       
                                    
                                          β)
                                       
                                       
                                          εγγύησης που πληροί τις απαιτήσεις που προβλέπονται στο τρίτο μέρος τίτλος ΙΙ κεφάλαιο 4 του κανονισμού (ΕΕ) αριθ. 575/2013 και ωφελείται από αντεγγύηση που παρέχεται από οποιαδήποτε οντότητα του στοιχείου α) της παρούσας παραγράφου· ή
                                       
                                    
                                          γ)
                                       
                                       
                                          άλλης πιστωτικής προστασίας που δεν αναφέρεται στα στοιχεία α) και β) της παρούσας παραγράφου σε μορφή εγγύησης, πιστωτικού παραγώγου ή ομολόγου συνδεδεμένου με τον πιστωτικό κίνδυνο υποκείμενου μέσου που πληροί τις απαιτήσεις που προβλέπονται στο άρθρο 249 του κανονισμού (ΕΕ) αριθ. 575/2013, εφόσον οι υποχρεώσεις του επενδυτή είναι εξασφαλισμένες με εξασφαλίσεις που πληρούν τις απαιτήσεις που προβλέπονται στις παραγράφους 9 και 10 του παρόντος άρθρου.
                                       
                                    
                           
                              9.   Η άλλη πιστωτική προστασία που αναφέρεται στην παράγραφο 8 στοιχείο γ) πληροί τις ακόλουθες απαιτήσεις:
                              
                                          α)
                                       
                                       
                                          το δικαίωμα της μεταβιβάζουσας οντότητας να χρησιμοποιήσει την εξασφάλιση για να εκπληρώσει τις υποχρεώσεις πληρωμής προστασίας των επενδυτών είναι εκτελεστό και η εκτελεστότητά του διασφαλίζεται με κατάλληλες συμφωνίες εξασφαλίσεων·
                                       
                                    
                                          β)
                                       
                                       
                                          το δικαίωμα των επενδυτών, όταν η τιτλοποίηση έχει πραγματοποιηθεί ή κατά την εξόφληση των τμημάτων της τιτλοποίησης, να επιστρέψουν τυχόν εξασφαλίσεις που δεν έχουν χρησιμοποιηθεί για την εκπλήρωση πληρωμών προστασίας είναι εκτελεστό·
                                       
                                    
                                          γ)
                                       
                                       
                                          όταν οι εξασφαλίσεις έχουν επενδυθεί σε χρεόγραφα, τα έγγραφα τεκμηρίωσης της συναλλαγής προβλέπουν τα κριτήρια επιλεξιμότητας και ρύθμισης της θεματοφυλακής για τα εν λόγω χρεόγραφα.
                                       
                                    Τα έγγραφα τεκμηρίωσης της συναλλαγής προσδιορίζουν αν οι επενδυτές παραμένουν εκτεθειμένοι στον πιστωτικό κίνδυνο της μεταβιβάζουσας οντότητας.
                              Η μεταβιβάζουσα οντότητα λαμβάνει γνωμοδότηση ειδικού νομικού συμβούλου που επιβεβαιώνει την εκτελεστότητα της πιστωτικής προστασίας σε όλες τις συναφείς δικαιοδοσίες.
                           
                           
                              10.   Όταν παρέχεται άλλη πιστωτική προστασία σύμφωνα με την παράγραφο 8 στοιχείο γ) του παρόντος άρθρου, η μεταβιβάζουσα οντότητα και ο επενδυτής έχουν δικαίωμα προσφυγής σε υψηλής ποιότητας εξασφαλίσεις, οι οποίες εμπίπτουν σε μία από τις ακόλουθες κατηγορίες:
                              
                                          α)
                                       
                                       
                                          εξασφαλίσεις σε μορφή χρεωστικών τίτλων στους οποίους εφαρμόζεται συντελεστής στάθμισης κινδύνου 0 % σύμφωνα με το τρίτο μέρος τίτλος ΙΙ κεφάλαιο 2 του κανονισμού (ΕΕ) αριθ. 575/2013, οι οποίοι πληρούν όλες τις ακόλουθες προϋποθέσεις:
                                          
                                                      i)
                                                   
                                                   
                                                      η μέγιστη υπολειπόμενη διάρκεια των εν λόγω χρεωστικών τίτλων δεν υπερβαίνει την υπολειπόμενη περίοδο έως την επόμενη ημερομηνία πληρωμής·
                                                   
                                                
                                                      ii)
                                                   
                                                   
                                                      οι εν λόγω χρεωστικοί τίτλοι μπορούν να εξαργυρωθούν σε μετρητά, σε ποσό ίσο με το ανεξόφλητο υπόλοιπο του προστατευμένου τμήματος της τιτλοποίησης·
                                                   
                                                
                                                      iii)
                                                   
                                                   
                                                      οι εν λόγω χρεωστικοί τίτλοι τηρούνται σε θεματοφύλακα ανεξάρτητο από τη μεταβιβάζουσα οντότητα και τους επενδυτές·
                                                   
                                                
                                    
                                          β)
                                       
                                       
                                          εξασφαλίσεις σε μορφή μετρητών που τηρούνται σε τρίτο πιστωτικό ίδρυμα με βαθμίδα πιστωτικής ποιότητας 3 ή υψηλότερη, σύμφωνα με την κατάταξη που αναφέρεται στο άρθρο 136 του κανονισμού (ΕΕ) αριθ. 575/2013.
                                       
                                    Κατά παρέκκλιση από το πρώτο εδάφιο της παρούσας παραγράφου, με την επιφύλαξη της ρητής συναίνεσης του επενδυτή στα έγγραφα τεκμηρίωσης της τελικής συναλλαγής αφού έχει επιδείξει τη δέουσα επιμέλεια σύμφωνα με το άρθρο 5 του παρόντος κανονισμού, συμπεριλαμβανομένης της αξιολόγησης κάθε σχετικής έκθεσης σε πιστωτικό κίνδυνο αντισυμβαλλομένου, μόνο η μεταβιβάζουσα οντότητα μπορεί να προσφύγει σε υψηλής ποιότητας εξασφάλιση με τη μορφή κατάθεσης μετρητών στη μεταβιβάζουσα οντότητα ή σε μία από τις θυγατρικές της, εάν η μεταβιβάζουσα οντότητα ή μία από τις θυγατρικές της χαρακτηρίζεται ως ελάχιστη βαθμίδα πιστωτικής ποιότητας 2, σύμφωνα με την κατάταξη που ορίζεται στο άρθρο 136 του κανονισμού (ΕΕ) αριθ. 575/2013.
                              Οι αρμόδιες αρχές που ορίζονται σύμφωνα με το άρθρο 29 παράγραφος 5 μπορούν, κατόπιν διαβούλευσης με την ΕΑΤ, να επιτρέπουν εξασφαλίσεις με τη μορφή κατάθεσης μετρητών στο μεταβιβάζον ίδρυμα ή σε μία από τις θυγατρικές του, εάν η μεταβιβάζουσα οντότητα ή μία από τις θυγατρικές της χαρακτηρίζεται ως βαθμίδα πιστωτικής ποιότητας 3, υπό τον όρο ότι μπορούν να τεκμηριωθούν οι δυσκολίες της αγοράς, τα αντικειμενικά εμπόδια που σχετίζονται με τη βαθμίδα πιστωτικής ποιότητας που έχει αποδοθεί στο κράτος μέλος του ιδρύματος ή σημαντικά πιθανά προβλήματα συγκέντρωσης στο οικείο κράτος μέλος λόγω της εφαρμογής της απαίτησης ελάχιστης βαθμίδας πιστωτικής ποιότητας 2 που αναφέρεται στο δεύτερο εδάφιο.
                              Όταν το τρίτο πιστωτικό ίδρυμα ή η μεταβιβάζουσα οντότητα ή μία από τις θυγατρικές της δεν ικανοποιεί πλέον την ελάχιστη βαθμίδα πιστωτικής ποιότητας, οι εξασφαλίσεις μεταφέρονται εντός εννέα μηνών σε τρίτο πιστωτικό ίδρυμα με βαθμίδα πιστωτικής ποιότητας 3 ή υψηλότερη ή οι εξασφαλίσεις επενδύονται σε χρεόγραφα που πληρούν τα κριτήρια που προβλέπονται στο στοιχείο α) του πρώτου εδαφίου.
                              Οι απαιτήσεις που καθορίζονται στην παρούσα παράγραφο θεωρείται ότι έχουν εκπληρωθεί σε περίπτωση επενδύσεων σε ομόλογα συνδεδεμένα με τον πιστωτικό κίνδυνο υποκείμενου μέσου που έχουν εκδοθεί από τη μεταβιβάζουσα οντότητα, σύμφωνα με το άρθρο 218 του κανονισμού (ΕΕ) αριθ. 575/2013.
                              Η ΕΑΤ παρακολουθεί την εφαρμογή των πρακτικών εξασφάλισης του παρόντος άρθρου, δίνοντας ιδιαίτερη προσοχή στον πιστωτικό κίνδυνο αντισυμβαλλομένου και σε άλλους οικονομικούς και χρηματοοικονομικούς κινδύνους που βαρύνουν τους επενδυτές και απορρέουν από τις εν λόγω πρακτικές παροχής ασφάλειας.
                              Η ΕΑΤ υποβάλλει έκθεση σχετικά με τα ευρήματά της στην Επιτροπή έως τις 10 Απριλίου 2023.
                              Έως τις 10 Οκτωβρίου 2023, η Επιτροπή, βάσει της εν λόγω έκθεσης της ΕΑΤ, υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος άρθρου, ιδίως όσον αφορά τον κίνδυνο υπερβολικής συσσώρευσης πιστωτικού κινδύνου αντισυμβαλλομένου στο χρηματοπιστωτικό σύστημα, συνοδευόμενη, αν είναι σκόπιμο, από νομοθετική πρόταση για την τροποποίηση του παρόντος άρθρου.».
                           
                        
                     
                  
                        11)
                     
                     
                        Το άρθρο 27 τροποποιείται ως εξής:
                        
                                    α)
                                 
                                 
                                    στην παράγραφο 1, το πρώτο και το δεύτερο εδάφιο αντικαθίστανται από τα ακόλουθα:
                                    «Οι μεταβιβάζουσες οντότητες και οι ανάδοχες οντότητες ενημερώνουν την ΕΑΚΑΑ από κοινού, μέσω του υποδείγματος που προβλέπεται στην παράγραφο 7 του παρόντος άρθρου, όταν μια τιτλοποίηση πληροί τις απαιτήσεις που καθορίζονται στα άρθρα 19 έως 22, στα άρθρα 23 έως 26 ή στα άρθρα 26α έως 26ε (“κοινοποίηση STS”). Στην περίπτωση προγράμματος ABCP, μόνον η ανάδοχη οντότητα έχει την ευθύνη κοινοποίησης για το εν λόγω πρόγραμμα και, στο πλαίσιο του προγράμματος, για τις συναλλαγές ABCP που πληρούν τις απαιτήσεις του άρθρου 24. Σε περίπτωση σύνθετης τιτλοποίησης, μόνο η μεταβιβάζουσα οντότητα είναι υπεύθυνη για την κοινοποίηση.
                                    Η κοινοποίηση STS περιλαμβάνει εξήγηση από τη μεταβιβάζουσα οντότητα και την ανάδοχη οντότητα σχετικά με τον τρόπο συμμόρφωσης με τα κριτήρια STS που ορίζονται στα άρθρα 20 έως 22, στα άρθρα 24 έως 26 ή στα άρθρα 26β έως 26ε.»·
                                 
                              
                                    β)
                                 
                                 
                                    η παράγραφος 2 τροποποιείται ως εξής:
                                    
                                                i)
                                             
                                             
                                                στο πρώτο εδάφιο, η πρώτη περίοδος αντικαθίσταται από το ακόλουθο κείμενο:
                                                «Η μεταβιβάζουσα οντότητα, η ανάδοχη οντότητα ή η ΟΕΣΤ μπορούν να χρησιμοποιούν την υπηρεσία τρίτου μέρους εξουσιοδοτημένου δυνάμει του άρθρου 28 να αξιολογεί κατά πόσον μια τιτλοποίηση συμμορφώνεται με τα άρθρα 19 έως 22, τα άρθρα 23 έως 26 ή τα άρθρα 26α έως 26ε.»·
                                             
                                          
                                                ii)
                                             
                                             
                                                στο δεύτερο εδάφιο, η πρώτη περίοδος αντικαθίσταται από το ακόλουθο κείμενο:
                                                «Σε περίπτωση που η μεταβιβάζουσα οντότητα, η ανάδοχη οντότητα ή η ΟΕΣΤ χρησιμοποιεί την υπηρεσία τρίτου μέρους εξουσιοδοτημένου δυνάμει του άρθρου 28 να αξιολογεί κατά πόσον μια τιτλοποίηση συμμορφώνεται με τα άρθρα 19 έως 22, τα άρθρα 23 έως 26 ή τα άρθρα 26α έως 26ε, η κοινοποίηση STS περιλαμβάνει δήλωση ότι η συμμόρφωση με τα κριτήρια STS επιβεβαιώθηκε από το εν λόγω εξουσιοδοτημένο τρίτο μέρος.»·
                                             
                                          
                              
                                    γ)
                                 
                                 
                                    η παράγραφος 4 αντικαθίσταται από το ακόλουθο κείμενο:
                                    
                                       «4.   Η μεταβιβάζουσα οντότητα και, κατά περίπτωση, η ανάδοχη οντότητα ειδοποιούν πάραυτα την ΕΑΚΑΑ και ενημερώνουν την αρμόδια αρχή τους όταν μια τιτλοποίηση παύει να πληροί τις απαιτήσεις που καθορίζονται στα άρθρα 19 έως 22, στα άρθρα 23 έως 26 ή στα άρθρα 26α έως 26ε.»·
                                    
                                 
                              
                                    δ)
                                 
                                 
                                    στην παράγραφο 5, η πρώτη περίοδος αντικαθίσταται από το ακόλουθο κείμενο:
                                    «Η ΕΑΚΑΑ τηρεί στον επίσημο δικτυακό τόπο της κατάλογο όλων των τιτλοποιήσεων τις οποίες της κοινοποιούν οι μεταβιβάζουσες οντότητες και οι ανάδοχες οντότητες ως πληρούσες τις απαιτήσεις που καθορίζονται στα άρθρα 19 έως 22, στα άρθρα 23 έως 26 ή στα άρθρα 26α έως 26ε.»·
                                 
                              
                                    ε)
                                 
                                 
                                    στην παράγραφο 6, το δεύτερο εδάφιο αντικαθίσταται από το ακόλουθο κείμενο:
                                    «Η ΕΑΚΑΑ υποβάλλει τα εν λόγω σχέδια ρυθμιστικών τεχνικών προτύπων στην Επιτροπή έως τις 10 Οκτωβρίου 2021.»·
                                 
                              
                                    στ)
                                 
                                 
                                    στην παράγραφο 7, το δεύτερο εδάφιο αντικαθίσταται από το ακόλουθο κείμενο:
                                    «Η ΕΑΚΑΑ υποβάλλει τα εν λόγω σχέδια εκτελεστικών τεχνικών προτύπων στην Επιτροπή έως τις 10 Οκτωβρίου 2021.».
                                 
                              
                  
                        12)
                     
                     
                        Στο άρθρο 28 παράγραφος 1, η πρώτη περίοδος αντικαθίσταται από το ακόλουθο κείμενο:
                        
                           «1.   Το τρίτο μέρος που προβλέπεται στο άρθρο 27 παράγραφος 2 λαμβάνει άδεια από την αρμόδια αρχή να αξιολογήσει τη συμμόρφωση των τιτλοποιήσεων με τα κριτήρια STS που προβλέπονται στα άρθρα 19 έως 22, τα άρθρα 23 έως 26 ή τα άρθρα 26α έως 26ε.».
                        
                     
                  
                        13)
                     
                     
                        Στο άρθρο 29 παράγραφος 5, η δεύτερη περίοδος αντικαθίσταται από το ακόλουθο κείμενο:
                        «Τα κράτη μέλη ενημερώνουν την Επιτροπή και την ΕΑΚΑΑ για τον καθορισμό των αρμόδιων αρχών σύμφωνα με την παρούσα παράγραφο έως τις 10 Οκτωβρίου 2021. Έως ότου οριστεί αρμόδια αρχή για την εποπτεία της συμμόρφωσης στις απαιτήσεις που καθορίζονται στα άρθρα 26α έως 26ε, η αρμόδια αρχή που έχει οριστεί για την εποπτεία της συμμόρφωσης στις απαιτήσεις που καθορίζονται στα άρθρα 18 έως 27 που τίθενται σε εφαρμογή στις 8 Απριλίου 2021 εποπτεύει επίσης τη συμμόρφωση στις απαιτήσεις που καθορίζονται στα άρθρα 26α έως 26ε.».
                     
                  
                        14)
                     
                     
                        Το άρθρο 30 παράγραφος 2 τροποποιείται ως εξής:
                        
                                    α)
                                 
                                 
                                    το στοιχείο α) αντικαθίσταται από το ακόλουθο κείμενο:
                                    
                                                «α)
                                             
                                             
                                                τις διαδικασίες και τους μηχανισμούς για την ορθή μέτρηση και διατήρηση του σημαντικού καθαρού οικονομικού συμφέροντος σε συνεχή βάση σύμφωνα με το άρθρο 6 παράγραφος 1 και τη συλλογή και έγκαιρη γνωστοποίηση όλων των πληροφοριών που πρέπει να καθίστανται διαθέσιμες σύμφωνα με το άρθρο 7·»·
                                             
                                          
                              
                                    β)
                                 
                                 
                                    παρεμβάλλεται το ακόλουθο στοιχείο:
                                    
                                                «αα)
                                             
                                             
                                                για ανοίγματα που δεν αποτελούν μέρος τιτλοποίησης ΜΕΑ:
                                                
                                                            i)
                                                         
                                                         
                                                            τα κριτήρια χορήγησης πιστώσεων που εφαρμόζονται στα εξυπηρετούμενα ανοίγματα σύμφωνα με το άρθρο 9·
                                                         
                                                      
                                                            ii)
                                                         
                                                         
                                                            τα υγιή πρότυπα επιλογής και τιμολόγησης τα οποία εφαρμόζονται σε υποκείμενα ανοίγματα που είναι μη εξυπηρετούμενα ανοίγματα, όπως αναφέρεται στο άρθρο 9 παράγραφος 1 δεύτερο εδάφιο·»·
                                                         
                                                      
                                          
                              
                                    γ)
                                 
                                 
                                    προστίθενται τα ακόλουθα στοιχεία:
                                    
                                                «δ)
                                             
                                             
                                                για τιτλοποιήσεις ΜΕΑ, τις διαδικασίες και τους μηχανισμούς για τη διασφάλιση της συμμόρφωσης με το άρθρο 9 παράγραφος 1, αποτρέποντας κάθε κατάχρηση της παρέκκλισης που προβλέπεται στο άρθρο 9 παράγραφος 1 δεύτερο εδάφιο·
                                             
                                          
                                                ε)
                                             
                                             
                                                για τιτλοποιήσεις STS εντός ισολογισμού, τις διαδικασίες και τους μηχανισμούς που διασφαλίζουν τη συμμόρφωση με τα άρθρα 26β έως 26ε·».
                                             
                                          
                              
                  
                        15)
                     
                     
                        Το άρθρο 31 αντικαθίσταται από το ακόλουθο κείμενο:
                        
                           «Άρθρο 31
                           Μακροπροληπτική εποπτεία της αγοράς τιτλοποιήσεων
                           
                              1.   Εντός των ορίων της εντολής του, το ΕΣΣΚ είναι υπεύθυνο για τη μακροπροληπτική εποπτεία της αγοράς τιτλοποιήσεων της Ένωσης.
                           
                           
                              2.   Το ΕΣΣΚ, προκειμένου να συμβάλλει στην πρόληψη ή στον μετριασμό των συστημικών κινδύνων που απειλούν τη χρηματοοικονομική σταθερότητα στην Ένωση και προκύπτουν από εξελίξεις εντός του χρηματοπιστωτικού συστήματος, και λαμβάνοντας υπόψη του τις μακροοικονομικές εξελίξεις, ώστε να αποτρέπει περιόδους χρηματοοικονομικού κινδύνου ευρείας κλίμακας, παρακολουθεί συνεχώς τις εξελίξεις στις αγορές τιτλοποίησης. Το ΕΣΣΚ, όταν εκτιμά ότι είναι αναγκαίο και τουλάχιστον ανά τριετία, προκειμένου να επισημάνει τους κινδύνους για τη χρηματοοικονομική σταθερότητα, δημοσιεύει σε συνεργασία με την ΕΑΤ έκθεση σχετικά με τις επιπτώσεις της αγοράς τιτλοποίησης στη χρηματοοικονομική σταθερότητα.
                           
                           
                              3.   Με την επιφύλαξη της παραγράφου 2 του παρόντος άρθρου και της έκθεσης που αναφέρεται στο άρθρο 44, το ΕΣΣΚ, σε στενή συνεργασία με τις ΕΕΑ, δημοσιεύει, έως τις 31 Δεκεμβρίου 2022 έκθεση στην οποία αξιολογούνται ο αντίκτυπος που έχει στη χρηματοπιστωτική σταθερότητα η καθιέρωση των τιτλοποιήσεων STS εντός ισολογισμού, καθώς και οι δυνητικοί κίνδυνοι, όπως οι κίνδυνοι που προκαλούνται από τη συγκέντρωση και τη διασυνδεσιμότητα μη δημόσιων πωλητών πιστωτικής προστασίας.
                              Η έκθεση του ΕΣΣΚ που αναφέρεται στο πρώτο εδάφιο λαμβάνει υπόψη τα ειδικά χαρακτηριστικά της σύνθετης τιτλοποίησης, δηλαδή τον τυπικό εξειδικευμένο και ιδιωτικό χαρακτήρα της στις χρηματοπιστωτικές αγορές, και εξετάζει κατά πόσον η μεταχείριση των τιτλοποιήσεων STS εντός ισολογισμού συμβάλλει στη συνολική μείωση των κινδύνων στο χρηματοπιστωτικό σύστημα και στην καλύτερη χρηματοδότηση της πραγματικής οικονομίας.
                              Για την εκπόνηση της έκθεσής του, το ΕΣΣΚ χρησιμοποιεί ποικίλες σχετικές πηγές δεδομένων, όπως:
                              
                                          α)
                                       
                                       
                                          δεδομένα που συλλέγονται από αρμόδιες αρχές σύμφωνα με το άρθρο 7 παράγραφος 1·
                                       
                                    
                                          β)
                                       
                                       
                                          το αποτέλεσμα των ελέγχων που διενεργούνται από αρμόδιες αρχές σύμφωνα με το άρθρο 30 παράγραφος 2· και
                                       
                                    
                                          γ)
                                       
                                       
                                          δεδομένα που τηρούνται σε αρχεία καταγραφής τιτλοποιήσεων σύμφωνα με το άρθρο 10.
                                       
                                    
                           
                              4.   Σύμφωνα με το άρθρο 16 του κανονισμού (ΕΕ) αριθ. 1092/2010, το ΕΣΣΚ παρέχει προειδοποιήσεις και, κατά περίπτωση, εκδίδει συστάσεις σχετικά με διορθωτικά μέτρα για την αντιμετώπιση των κινδύνων που αναφέρονται στις παραγράφους 2 και 3 του παρόντος άρθρου, μεταξύ άλλων σχετικά με τη σκοπιμότητα της τροποποίησης των επιπέδων διατήρησης κινδύνου ή άλλων μακροπροληπτικών μέτρων.
                              Μέσα σε τρεις μήνες από την ημερομηνία διαβίβασης της σύστασης, ο αποδέκτης της σύστασης κοινοποιεί, σύμφωνα με το άρθρο 17 του κανονισμού (ΕΕ) αριθ. 1092/2010, στο Ευρωπαϊκό Κοινοβούλιο, το Συμβούλιο, την Επιτροπή και το ΕΣΣΚ τις ενέργειες που ανέλαβε σε συνέχεια της σύστασης και παρέχει επαρκή αιτιολόγηση για ενδεχόμενη αδράνειά του.».
                           
                        
                     
                  
                        16)
                     
                     
                        Το άρθρο 32 τροποποιείται ως εξής:
                        
                                    α)
                                 
                                 
                                    στην παράγραφο 1, το στοιχείο ε) αντικαθίσταται από το ακόλουθο κείμενο:
                                    
                                                «ε)
                                             
                                             
                                                μια τιτλοποίηση είναι χαρακτηρισμένη ως STS και η μεταβιβάζουσα οντότητα, η ανάδοχη οντότητα ή η ΟΕΣΤ της τιτλοποίησης αυτής δεν έχει ανταποκριθεί στις απαιτήσεις των άρθρων 19 έως 22, των άρθρων 23 έως 26 ή των άρθρων 26α έως 26ε·»·
                                             
                                          
                              
                                    β)
                                 
                                 
                                    η παράγραφος 2 τροποποιείται ως εξής:
                                    
                                                i)
                                             
                                             
                                                το στοιχείο δ) αντικαθίσταται από το ακόλουθο κείμενο:
                                                
                                                            «δ)
                                                         
                                                         
                                                            στην περίπτωση παράβασης που προβλέπεται στην παράγραφο 1 πρώτο εδάφιο στοιχείο ε) ή στ) του παρόντος άρθρου, προσωρινή απαγόρευση σε βάρος της μεταβιβάζουσας οντότητας και της ανάδοχης οντότητας να κοινοποιούν βάσει του άρθρου 27 παράγραφος 1 ότι η τιτλοποίηση ανταποκρίνεται στις απαιτήσεις των άρθρων 19 έως 22, των άρθρων 23 έως 26 ή των άρθρων 26α έως 26ε.»·
                                                         
                                                      
                                          
                                                ii)
                                             
                                             
                                                το στοιχείο η) αντικαθίσταται από το ακόλουθο κείμενο:
                                                
                                                            «η)
                                                         
                                                         
                                                            στην περίπτωση της παράβασης που προβλέπεται στην παράγραφο 1 πρώτο εδάφιο στοιχείο η) του παρόντος άρθρου, προσωρινή αναστολή της εξουσιοδότησης του άρθρου 28, βάσει της οποίας το τρίτο μέρος εξουσιοδοτείται να αξιολογήσει τη συμμόρφωση μιας τιτλοποίησης με τα άρθρα 19 έως 22, τα άρθρα 23 έως 26 ή τα άρθρα 26α έως 26ε.».
                                                         
                                                      
                                          
                              
                  
                        17)
                     
                     
                        Παρεμβάλλεται το ακόλουθο άρθρο:
                        
                           «Άρθρο 43α
                           Μεταβατικές διατάξεις για τιτλοποιήσεις STS εντός ισολογισμού
                           
                              1.   Όσον αφορά τις σύνθετες τιτλοποιήσεις των οποίων η συμφωνία πιστωτικής προστασίας τέθηκε σε ισχύ πριν από τις 9 Απριλίου 2021, οι μεταβιβάζουσες οντότητες και οι ΟΕΣΤ μπορούν να χρησιμοποιούν τον χαρακτηρισμό “STS” ή “απλή, διαφανής και τυποποιημένη” ή χαρακτηρισμό που παραπέμπει άμεσα ή έμμεσα στους εν λόγω όρους, μόνον εφόσον πληρούνται οι απαιτήσεις που καθορίζονται στο άρθρο 18 και υπάρχει συμμόρφωση με τις προϋποθέσεις της παραγράφου 3 του παρόντος άρθρου κατά τον χρόνο της κοινοποίησης σύμφωνα με το άρθρο 27 παράγραφος 1.
                           
                           
                              2.   Έως την ημερομηνία έναρξης εφαρμογής των ρυθμιστικών τεχνικών προτύπων που αναφέρονται στο άρθρο 27 παράγραφος 6, και για τους σκοπούς της υποχρέωσης του άρθρου 27 παράγραφος 1, οι μεταβιβάζουσες οντότητες θέτουν τις αναγκαίες πληροφορίες στη διάθεση της ΕΑΚΑΑ εγγράφως.
                           
                           
                              3.   Τιτλοποιήσεις των οποίων οι αρχικές θέσεις τιτλοποίησης δημιουργήθηκαν πριν από τις 9 Απριλίου 2021 θεωρούνται “STS” υπό την προϋπόθεση ότι:
                              
                                          α)
                                       
                                       
                                          πληρούσαν, κατά τον χρόνο δημιουργίας των αρχικών θέσεων τιτλοποίησης, τις απαιτήσεις που ορίζονται στο άρθρο 26β παράγραφοι 1 έως 5, 7 έως 9 και 11 έως 12, στο άρθρο 26γ παράγραφοι 1 και 3, και στο άρθρο 26ε παράγραφοι 1, 2 πρώτο εδάφιο, 3 τρίτο και τέταρτο εδάφιο, 6 έως 9· και
                                       
                                    
                                          β)
                                       
                                       
                                          πληρούν, τη στιγμή της κοινοποίησης σύμφωνα με το άρθρο 27 παράγραφος 1, τις απαιτήσεις που ορίζονται στο άρθρο 26β παράγραφοι 6 και 10, στο άρθρο 26γ παράγραφοι 2 και 4 έως 10, στο άρθρο 26δ παράγραφοι 1 έως 5 και στο άρθρο 26ε παράγραφοι 2 δεύτερο έως έβδομο εδάφιο, 3 πρώτο, δεύτερο και πέμπτο εδάφιο, και 4 έως 5.
                                       
                                    
                           
                              4.   Για τους σκοπούς της παραγράφου 3 στοιχείο β) του παρόντος άρθρου ισχύουν τα ακόλουθα:
                              
                                          α)
                                       
                                       
                                          στο άρθρο 22 παράγραφος 2 η φράση “πριν από το κλείσιμο της συναλλαγής” θεωρείται ότι σημαίνει “πριν από την κοινοποίηση δυνάμει του άρθρου 27 παράγραφος 1”·
                                       
                                    
                                          β)
                                       
                                       
                                          στο άρθρο 26δ παράγραφος 3 η φράση “πριν από την τιμολόγηση της τιτλοποίησης” θεωρείται ότι σημαίνει “πριν από την κοινοποίηση δυνάμει του άρθρου 27 παράγραφος 1”·
                                       
                                    
                                          γ)
                                       
                                       
                                          στο άρθρο 26δ παράγραφος 5:
                                          
                                                      i)
                                                   
                                                   
                                                      στο δεύτερο εδάφιο, η διατύπωση “πριν από την τιμολόγηση” θεωρείται ότι σημαίνει “πριν από την κοινοποίηση δυνάμει του άρθρου 27 παράγραφος 1”·
                                                   
                                                
                                                      ii)
                                                   
                                                   
                                                      στην τρίτη περίοδο, η διατύπωση “πριν από την τιμολόγηση, τουλάχιστον υπό μορφή σχεδίου ή στην αρχική τους μορφή” θεωρείται ότι σημαίνει “πριν από την κοινοποίηση δυνάμει του άρθρου 27 παράγραφος 1”·
                                                   
                                                
                                                      iii)
                                                   
                                                   
                                                      η απαίτηση που προβλέπεται στο τέταρτο εδάφιο δεν εφαρμόζεται·
                                                   
                                                
                                                      iv)
                                                   
                                                   
                                                      οι αναφορές στη συμμόρφωση με το άρθρο 7 ερμηνεύονται υπό την έννοια ότι το άρθρο 7 εφαρμόζεται στις εν λόγω τιτλοποιήσεις κατά παρέκκλιση από το άρθρο 43 παράγραφος 1.».
                                                   
                                                
                                    
                        
                     
                  
                        18)
                     
                     
                        Το άρθρο 44 τροποποιείται ως εξής:
                        
                                    α)
                                 
                                 
                                    στο πρώτο εδάφιο προστίθεται το ακόλουθο στοιχείο:
                                    
                                                «ε)
                                             
                                             
                                                τη γεωγραφική θέση των ΟΕΣΤ.»·
                                             
                                          
                              
                                    β)
                                 
                                 
                                    προστίθεται η ακόλουθη παράγραφος:
                                    «Με βάση τις πληροφορίες που παρέχονται ανά τριετία δυνάμει του στοιχείου ε), η Επιτροπή υποβάλλει αξιολόγηση των λόγων για την επιλογή της θέσης, συμπεριλαμβανομένου, με την προϋπόθεση της διαθεσιμότητας και προσβασιμότητας των σχετικών πληροφοριών, του βαθμού στον οποίον διαδραματίζει κρίσιμο ρόλο η ύπαρξη ευνοϊκού φορολογικού και ρυθμιστικού καθεστώτος.».
                                 
                              
                  
                        19)
                     
                     
                        Το άρθρο 45 διαγράφεται.
                     
                  
                        20)
                     
                     
                        Παρεμβάλλεται το ακόλουθο άρθρο:
                        
                           «Άρθρο 45α
                           Ανάπτυξη πλαισίου βιώσιμης τιτλοποίησης
                           
                              1.   Έως την 1η Νοεμβρίου 2021, η ΕΑΤ, σε στενή συνεργασία με την ΕΑΚΑΑ και την ΕΑΑΕΣ, δημοσιεύει έκθεση σχετικά με την ανάπτυξη ειδικού πλαισίου βιώσιμης τιτλοποίησης με σκοπό την ενσωμάτωση απαιτήσεων διαφάνειας που σχετίζονται με τη βιωσιμότητα στον παρόντα κανονισμό. Ειδικότερα, η εν λόγω έκθεση εξετάζει δεόντως:
                              
                                          α)
                                       
                                       
                                          την εφαρμογή αναλογικών απαιτήσεων γνωστοποίησης και δέουσας επιμέλειας όσον αφορά τις δυνητικές θετικές και δυσμενείς συνέπειες των στοιχείων ενεργητικού που χρηματοδοτούνται από τα υποκείμενα ανοίγματα στους παράγοντες αειφορίας·
                                       
                                    
                                          β)
                                       
                                       
                                          το περιεχόμενο, τις μεθοδολογίες και την παρουσίαση των πληροφοριών όσον αφορά τους παράγοντες αειφορίας σε σχέση με τις θετικές και δυσμενείς συνέπειες σε περιβαλλοντικά και κοινωνικά ζητήματα καθώς και ζητήματα που σχετίζονται με τη διακυβέρνηση·
                                       
                                    
                                          γ)
                                       
                                       
                                          τον τρόπο εγκαθίδρυσης ενός ειδικού πλαισίου βιώσιμης τιτλοποίησης που αντικατοπτρίζει ή βασίζεται σε χρηματοπιστωτικά προϊόντα που καλύπτονται από τα άρθρα 8 και 9 του κανονισμού (ΕΕ) 2019/2088 και λαμβάνει υπόψη, κατά περίπτωση, τον κανονισμό (ΕΕ) 2020/852 του Ευρωπαϊκού Κοινοβουλίου και του Συμβουλίου (*)·
                                       
                                    
                                          δ)
                                       
                                       
                                          τις πιθανές επιπτώσεις ενός πλαισίου βιώσιμης τιτλοποίησης στη χρηματοπιστωτική σταθερότητα, την κλιμάκωση της ενωσιακής αγοράς τιτλοποιήσεων και την ικανότητα δανεισμού των τραπεζών.
                                       
                                    
                           
                              2.   Κατά τη σύνταξη της έκθεσης που αναφέρεται στην παράγραφο 1 του παρόντος άρθρου, η ΕΑΤ, κατά περίπτωση, αντικατοπτρίζει ή βασίζεται στις απαιτήσεις διαφάνειας που προβλέπονται στα άρθρα 3, 4, 7, 8 και 9 του κανονισμού (ΕΕ) 2019/2088 και ζητεί τη συμβολή του Ευρωπαϊκού Οργανισμού Περιβάλλοντος και του Κοινού Κέντρου Ερευνών της Ευρωπαϊκής Επιτροπής.
                           
                           
                              3.   Σε συνδυασμό με την έκθεση επανεξέτασης δυνάμει του άρθρου 46, η Επιτροπή, βάσει της έκθεσης της ΕΑΤ που αναφέρεται στην παράγραφο 1 του παρόντος άρθρου, υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τη δημιουργία ειδικού πλαισίου βιώσιμης τιτλοποίησης. Εφόσον κρίνεται σκόπιμο, η έκθεση της Επιτροπής συνοδεύεται από νομοθετική πρόταση.
                           
                        
                        
                           (*)  Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).»."
                        
                     
                  
                        21)
                     
                     
                        Στο άρθρο 46, το δεύτερο εδάφιο τροποποιείται ως εξής:
                        
                                    α)
                                 
                                 
                                    το στοιχείο στ) αντικαθίσταται από το ακόλουθο κείμενο:
                                    
                                                «στ)
                                             
                                             
                                                την εφαρμογή των απαιτήσεων που προβλέπονται στο άρθρο 22 παράγραφος 4 και στου άρθρο 26δ παράγραφος 4 και κατά πόσον μπορούν να επεκταθούν στις τιτλοποιήσεις των οποίων τα υποκείμενα ανοίγματα δεν είναι στεγαστικά δάνεια ούτε δάνεια για αγορά αυτοκινήτων ή χρηματοδοτικές μισθώσεις αυτοκινήτων, με στόχο την ενσωμάτωση της δημοσιοποίησης πληροφοριών για θέματα περιβάλλοντος, κοινωνικά θέματα και θέματα διακυβέρνησης·»·
                                             
                                          
                              
                                    β)
                                 
                                 
                                    προστίθεται το ακόλουθο στοιχείο:
                                    
                                                «θ)
                                             
                                             
                                                την δυνατότητα για περαιτέρω απαιτήσεις τυποποίησης και γνωστοποίησης ενόψει των εξελισσόμενων πρακτικών της αγοράς, ιδίως μέσω της χρήσης υποδειγμάτων, τόσο για παραδοσιακές όσο και για σύνθετες τιτλοποιήσεις, συμπεριλαμβανομένων των εξειδικευμένων ιδιωτικών τιτλοποιήσεων για τις οποίες δεν απαιτείται η κατάρτιση ενημερωτικού δελτίου σύμφωνα με τον κανονισμό (ΕΕ) 2017/1129 του Ευρωπαϊκού Κοινοβουλίου και του Συμβουλίου (*).
                                             
                                          
                                       (*)  Κανονισμός (ΕΕ) 2017/1129 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή κατά την εισαγωγή κινητών αξιών προς διαπραγμάτευση σε ρυθμιζόμενη αγορά και την κατάργηση της οδηγίας 2003/71/ΕΚ (ΕΕ L 168 της 30.6.2017, σ. 12).»."
                        
                                 
                              
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Μαρτίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ C 377 της 9.11.2020, σ. 1.
         
            (2)  ΕΕ C 10 της 11.1.2021, σ. 30.
         
            (3)  Θέση του Ευρωπαϊκού Κοινοβουλίου της 25ης Μαρτίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 30ής Μαρτίου 2021 (δεν έχει ακόμη δημοσιευθεί στην Επίσημη Εφημερίδα).
         
            (4)  Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
         
            (5)  Βλ. ειδικότερα τα συμπεράσματα του Συμβουλίου της 8ης Νοεμβρίου 2016 για τα κριτήρια και τη διαδικασία για την κατάρτιση του ενωσιακού καταλόγου μη συνεργάσιμων περιοχών φορολογικής δικαιοδοσίας και το παράρτημα αυτών (ΕΕ C 461 της 10.12.2016, σ. 2) και τα συμπεράσματα του Συμβουλίου σχετικά με τον αναθεωρημένο ενωσιακό κατάλογο μη συνεργάσιμων περιοχών φορολογικής δικαιοδοσίας και το παράρτημα αυτών (ΕΕ C 66 της 26.2.2021, σ. 40).
         
            (6)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
         
            (7)  Γνώμη της Ευρωπαϊκής Αρχής Τραπεζών προς την Ευρωπαϊκή Επιτροπή σχετικά με την κανονιστική αντιμετώπιση των τιτλοποιήσεων μη εξυπηρετούμενων ανοιγμάτων, EBA-OP-2019-13, δημοσιεύτηκε στις 23 Οκτωβρίου 2019.
         
            (8)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
         
            (9)  Κανονισμός (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (ΕΕ L 331 της 15.12.2010, σ. 1).
         
            (10)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (11)  Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
         
            (12)  Κανονισμός (ΕΕ) 2019/2088 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 περί γνωστοποιήσεων αειφορίας στον τομέα των χρηματοπιστωτικών υπηρεσιών (ΕΕ L 317 της 9.12.2019, σ. 1).